3. การประกอบธุรกิจของแต่ละสายผลิตภัณฑ์

  (เฉพาะสายผลิตภัณฑ์ที่เป็นธุรกิจหลัก)

บริษัท เอ็ม บี เค จำกัด (มหาชน) (“MBK”) และบริษัทย่อย ประกอบธุรกิจหลัก ดังนี้

1. ธุรกิจศูนย์การค้า ดำเนินธุรกิจโดย บริษัท เอ็ม บี เค จำกัด (มหาชน)

2. ธุรกิจโรงแรมและการท่องเที่ยว

  - ธุรกิจโรงแรม ดำเนินธุรกิจโดย MBK และบริษัทย่อยโดยตรงของ MBK ได้แก่ บริษัท เอ็ม บี
  เค โฮเต็ล แอนด์ รีสอร์ท จำกัด และบริษัท ทรัพย์สินธานี จำกัด

  - ธุรกิจท่องเที่ยว ดำเนินธุรกิจโดย บริษัท แอ๊บโซลูท แทรเวิล จำกัด
  ซึ่งเป็นบริษัทย่อยโดยอ้อมของ MBK และบริษัท เอ็ม บี เค เลเชอร์ จำกัด
  ซึ่งเป็นบริษัทร่วมโดยอ้อมของ MBK

  3. ธุรกิจพัฒนาอสังหาริมทรัพย์ ดำเนินธุรกิจโดย บริษัท แปลน เอสเตท จำกัด (“PST”)
  และบริษัทย่อยของ PST บริษัท คริสตัล เลค พร็อพเพอร์ตี้ส์ จำกัด ซึ่งเป็นบริษัทย่อยโดยอ้อมของ
  MBK

  4. ธุรกิจสนามกอล์ฟ ดำเนินธุรกิจโดย บริษัท เอ็ม บี เค รีสอร์ท จำกัด (มหาชน)
  ซึ่งเป็นบริษัทย่อยโดยอ้อมของ MBK

  5. ธุรกิจข้าว ดำเนินธุรกิจโดยบริษัท ปทุมไรซมิล แอนด์ แกรนารี จำกัด (มหาชน) (“PRG”)
  และบริษัทย่อยของ PRG ซึ่งเป็นบริษัทย่อยของ MBK

ธุรกิจศูนย์การค้า

ดำเนินธุรกิจ โดย บริษัท เอ็ม บี เค จำกัด (มหาชน)

(1) ลักษณะผลิตภัณฑ์หรือบริการ

ธุรกิจศูนย์การค้าดำเนินธุรกิจโดย MBK ด้วยการนำพื้นที่ภายในอาคารเอ็ม บี เค เซ็นเตอร์
ออกให้เช่าภายใต้ชื่อศูนย์การค้า เอ็ม บี เค เซ็นเตอร์ (“MBK Center”) นอกจาก MBK
Center แล้ว MBK ยังได้ลงทุนในหุ้นของ บริษัท สยามพิวรรธน์ จำกัด (“SPW”) จำนวน 30.72
% ของทุนเรียกชำระแล้ว ซึ่งดำเนินธุรกิจศูนย์การค้าภายใต้ชื่อ สยามเซ็นเตอร์
และสยามดิสคัฟเวอรี่เซ็นเตอร์ ธุรกิจให้เช่าอาคารสำนักงานชื่อสยามทาวเวอร์ นอกจากนั้น SPW
ยังได้ร่วมทุนกับกลุ่มเดอะมอลล์ดำเนินธุรกิจศูนย์การค้าสยามพารากอน

ณ วันที่ 30 มิถุนายน 2551 อาคาร MBK Center มีพื้นที่ทั้งหมด 270,802.75 ตารางเมตร
แบ่งเป็น

- พื้นที่ส่วนศูนย์การค้า 142,762.86 ตารางเมตร

- พื้นที่ส่วนสำนักงาน 23,330.07 ตารางเมตร

- พื้นที่ส่วนโรงแรม 47,436.16 ตารางเมตร

- พื้นที่จอดรถ 57,273.66 ตารางเมตร

รายละเอียดการใช้ประโยชน์ในพื้นที่แต่ละส่วนของอาคาร MBK Center มีดังนี้

1. ส่วนที่เป็นพื้นที่ให้เช่า แบ่งเป็น

1.1 พื้นที่ศูนย์การค้า (ศูนย์การค้า MBK Center) มีพื้นที่รวม 142,762.86 ตารางเมตร
แบ่งออกเป็น

- พื้นที่ให้เช่าสำหรับร้านค้าทั่วไป 92,813.88^(/1) ตารางเมตร

- พื้นที่ส่วนกลาง 49,948.98 ตารางเมตร

1.2 พื้นที่อาคารสำนักงาน (อาคารเอ็ม บี เค ทาวเวอร์) ชั้นที่ 9-20 มีพื้นที่รวม
23,330.07^(/2) ตารางเมตร

แบ่งออกเป็น

- พื้นที่สำนักงานให้เช่า 17,760.78 ตารางเมตร

- พื้นที่ส่วนกลาง 5,569.29 ตารางเมตร

หมายเหตุ /1 พื้นที่ให้เช่าสำหรับร้านค้าทั่วไปมีจำนวนลดลงจากช่วง 1 กรกฎาคม 2549-30
มิถุนายน 2550 ที่ผ่านมาเท่ากับ 1,721.34 ตารางเมตร เนื่องจากการนำพื้นที่ ชั้น 4 โซน A
มาบริหารเอง และทำให้พื้นที่ส่วนกลางมีจำนวนเพิ่มขึ้น

  /2 เป็นพื้นที่ให้เช่าแก่ บริษัท ทุนธนชาต จำกัด (มหาชน) ซึ่งสัญญาเช่าจะหมดอายุสัญญาเช่าในปี
  2555 (รายละเอียดของรายการที่เกี่ยวโยงกันปรากฏในส่วนของรายการระหว่างกันหน้าที่ 99)

2. ส่วนที่ไม่เป็นพื้นที่ให้เช่า แบ่งเป็น

  2.1 พื้นที่โรงแรมปทุมวัน ปริ๊นเซส มีพื้นที่รวม 47,436.16 ตารางเมตร แบ่งออกเป็น

- ห้องพัก จำนวน 29 ชั้น 26,127.61 ตารางเมตร

- พื้นที่ส่วนกลาง 21,308.55 ตารางเมตร

  2.2 พื้นที่ลานจอดรถ 57,273.66 ตารางเมตร

  MBK แบ่งลักษณะของการให้เช่าพื้นที่ ออกเป็น 2 ประเภท คือ

  1. การให้เช่าพื้นที่ระยะยาว มีกำหนดระยะเวลาเช่ามากกว่า 3 ปี
  พร้อมเก็บค่าเช่าล่วงหน้าตลอดอายุสัญญาเช่า คิดเป็นสัดส่วน 15% ของพื้นที่ให้เช่าทั้งหมด

  2. การให้เช่าพื้นที่ระยะสั้น มีกำหนดระยะเวลาเช่า 1 ปี ถึง 3 ปี
  เรียกเก็บค่าเช่าเป็นรายเดือน คิดเป็นสัดส่วน 85% ของพื้นที่ให้เช่าทั้งหมด

  การเปลี่ยนแปลงในปีที่ผ่านมา

ในปี 2550 MBK ได้พัฒนาพื้นที่เช่าของศูนย์การค้า MBK Center จำนวนพื้นที่ประมาณ 2,800
ตารางเมตร บริเวณชั้น 4 โซน D
ให้เป็นศูนย์รวมทางการเงินชั้นนำแห่งแรกของประเทศไทยโดยใช้ชื่อ “MBK Money Park”

  ในปี 2551 มีการปรับเปลี่ยนภายในศูนย์การค้า MBK Center ดังนี้

- ปรับเปลี่ยนพื้นที่เช่าบริเวณชั้น 4 โซน A จากผู้เช่าหลักมาบริหารเอง จำนวนพื้นที่ประมาณ
3,800 ตารางเมตร ซึ่งเป็นส่วนที่ประกอบธุรกิจประเภทเครื่องมือสื่อสาร โดยใช้ชื่อ “MOBILE
MART” การปรับเปลี่ยนดังกล่าวทำให้บริษัทมีรายได้เพิ่มขึ้น 30 % ของค่าเช่าเดิม

- ปรับปรุงบริเวณโถงทางเข้าชั้น 2
ด้านสะพานลอยทางเชื่อมกับฝั่งสยามสแควร์เพื่ออำนวยความสะดวกให้กับผู้ใช้บริการ

- ติดตั้ง Walk Through บริเวณทางเข้าหลักจำนวน 10 แห่ง
เพื่อเพิ่มมาตรการรักษาความปลอดภัยให้แก่ผู้ใช้บริการมากยิ่งขึ้น

- เพิ่มเคาน์เตอร์ประชาสัมพันธ์ให้มากขึ้น
เพื่อเพิ่มช่องทางด้านการให้บริการข้อมูลข่าวสารภายในศูนย์การค้าให้แก่ผู้ใช้บริการทั้งชาวไทยและชาวต่างชาติ

- ปรับเปลี่ยนร้านค้าในบางโซนของศูนย์การค้า เช่น ปรับปรุงพื้นที่ชั้น 2 ให้เป็นศูนย์บริการด้าน
Service Center ครบวงจร

- เพิ่มเคาน์เตอร์แลกเปลี่ยนเงินตราต่างประเทศของธนาคาร
เพื่อรองรับความต้องการของผู้ใช้บริการชาวต่างชาติที่มีจำนวนเพิ่มขึ้น

- ปรับปรุง และเพิ่มเติมตู้ ATM เพื่อให้เพียงต่อความต้องการของผู้ใช้บริการ

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของธุรกิจศูนย์การค้า แบ่งออกเป็น

  1. ผู้เช่าเพื่อประกอบธุรกิจภายในศูนย์การค้า

- ผู้เช่าหลัก (Anchor Tenant) ได้แก่ ดีพาร์ทเมนท์สโตร์ โรงภาพยนตร์ โบว์ลิ่ง คาราโอเกะ
ศูนย์รวมโทรศัพท์มือถือและอุปกรณ์ ศูนย์เฟอร์นิเจอร์ ศูนย์รวมอาหารนานาชาติ เป็นต้น โดย MBK
มีการคัดเลือกผู้เช่าที่มีความเหมาะสมตรงกับกลุ่มเป้าหมาย รวมทั้งมีฐานะการเงินที่มั่นคง

- ผู้เช่ารายย่อย ได้แก่ ร้านค้าปลีก (Retail Shop) ที่จำหน่ายสินค้าทั่วไป โดย MBK
มีการคัดเลือกร้านค้าปลีกที่มีสินค้า และบริการที่มีความหลากหลายและมีคุณภาพ

2. ผู้ใช้บริการ และซื้อสินค้าภายในศูนย์การค้า ได้แก่ บุคคลที่เข้าไปใช้บริการภายในศูนย์การค้า
ซึ่งครอบคลุมไปถึงบุคคลหลายกลุ่ม เช่น นักเรียน นักศึกษา คนวัยทำงาน
และนักท่องเที่ยวชาวต่างชาติ

2) ช่องทางการจำหน่ายของธุรกิจศูนย์การค้า

การขายพื้นที่เช่าภายในศูนย์การค้า MBK Center ใช้วิธีการขายตรง
โดยเสนอขายพื้นที่ให้กับกลุ่มผู้เช่าเป้าหมายที่เป็น
ร้านค้าที่สามารถดึงดูดผู้ใช้บริการให้เข้ามาใช้บริการในศูนย์
และเสริมภาพลักษณ์กับศูนย์การค้าได้มากขึ้น

  3) สภาพการแข่งขันของธุรกิจศูนย์การค้า

ในช่วงปี 2551 อุตสาหกรรมค้าปลีกยังคงได้รับผลกระทบจากภาวะซบเซาทางเศรษฐกิจ
ภาวะราคาน้ำมัน ตลอดจนค่าครองชีพที่สูงขึ้น และความไม่แน่นอนทางการเมือง
มีผลกระทบต่อความเชื่อมั่นในการใช้จ่ายของผู้บริโภค ตลอดจนการเกิดขึ้นของ
ศูนย์การค้ารูปแบบใหม่ๆ ได้แก่ Community mall และ Discount Store
ที่กระจายอยู่ตามพื้นที่ต่างๆ
ทั้งในและนอกเมืองส่งผลทำให้ศูนย์การค้าหลายแห่งมีผู้เข้าใช้บริการลดลง
ทำให้ผู้พัฒนาศูนย์การค้ารายใหญ่จำเป็นต้องจัดกิจกรรมส่งเสริมการตลาดรูปแบบใหม่ๆ
ทั้งขนาดเล็กและขนาดใหญ่อย่างต่อเนื่อง
รวมทั้งต้องปรับปรุงศูนย์การค้าให้ทันสมัยอย่างสม่ำเสมอเพื่อดึงดูดลูกค้าให้เข้าไปใช้บริการ
อย่างไรก็ตาม ความต้องการของการเช่าพื้นที่ค้าปลีกก็ยังคงเป็นที่ต้องการของตลาด
โดยเฉพาะพื้นที่ค้าปลีกที่มีรูปแบบของอาคาร และการจัดการที่ดี โดยในระยะเวลา 3
ปีที่ผ่านมาศูนย์การค้า MBK Center มีอัตราการเช่าพื้นที่เฉลี่ยอยู่ในอัตรา 97%-99%
ของจำนวนพื้นที่เช่าทั้งหมด

4) แนวโน้มภาวะอุตสาหกรรมและสภาพการแข่งขันในอนาคตของธุรกิจศูนย์การค้า

ภาพรวมธุรกิจศูนย์การค้าปี 2552
คาดว่ามีแนวโน้มที่ดีเนื่องจากศูนย์การค้ายังคงเป็นแหล่งพักผ่อนของคนเมืองสามารถตอบสนองความต้องการในรูปแบบที่หลากหลาย
เป็นแหล่งรวมสินค้าทุกประเภท และในปัจจุบันยังเป็นแหล่งรวมการให้บริการในรูปแบบต่างๆ
ที่ในสมัยก่อนในศูนย์การค้าจะไม่มีการให้บริการเหล่านี้ เช่น ธนาคาร ฟิตเนส โรงเรียนกวดวิชา
ฯลฯ ทั้งนี้ แม้สภาวะการแข่งขันของธุรกิจศูนย์การค้าในปัจจุบันจะมีการแข่งขันค่อนข้างสูง
อันเนื่องมาจากการขยายตัวของค้าปลีกรูปแบบใหม่ๆ เช่น Community Mall หรือ Discount
Store ที่พัฒนาตัวเองให้มีรูปแบบใกล้เคียงกับศูนย์การค้ามากยิ่งขึ้น
และส่งผลกระทบต่อศูนย์การค้าโดยรวมทั่วไป แต่ศูนย์การค้า MBK Center
ยังคงเป็นศูนย์การค้าที่ได้รับความนิยมเนื่องจากเป็นศูนย์การค้าที่มีชื่อเสียงเป็นที่รู้จักของทั้งชาวไทยและนักท่องเที่ยวทั่วโลก
จึงไม่มีผลกระทบต่อผู้เช่าและผู้ใช้บริการมากนัก

(3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ผลกระทบต่อสิ่งแวดล้อม

ผลกระทบต่อสิ่งแวดล้อมอันเกิดจากการดำเนินธุรกิจในอาคารศูนย์การค้า MBK Center
และโรงแรมปทุมวัน ปริ๊นเซส

  มลพิษที่เกิดจากอาคารศูนย์การค้า MBK Center และมีผลกระทบต่อสิ่งแวดล้อม ได้แก่

- น้ำทิ้งจากอาคาร (MBK Center, MBK Tower, Tokyu, Pathumwan Princess Hotel)

- กากของเสียที่เกิดจากระบบบำบัดน้ำเสีย

- คุณภาพอากาศเนื่องจากนำน้ำ Recycle มาใช้ในระบบ Cooling Tower

  หน่วยงานราชการที่ควบคุมและดำเนินการเกี่ยวกับผลกระทบต่อสิ่งแวดล้อม ได้แก่

  - กรมควบคุมมลพิษ กระทรวงวิทยาศาสตร์ เทคโนโลยี และสิ่งแวดล้อม

  - กรมอนามัย กระทรวงสาธารณสุข

  - กองควบคุมคุณภาพน้ำ กรุงเทพมหานคร

  3) การดำเนินการเพื่อลดผลกระทบเกี่ยวกับสิ่งแวดล้อม

ตั้งแต่ปี 2539 จนถึงปัจจุบัน ศูนย์การค้า MBK Center และโรงแรมปทุมวัน ปริ๊นเซส
ได้ใช้ระบบบำบัดน้ำเสียแบบ Deep Shaft
ซึ่งเป็นระบบบำบัดน้ำเสียแบบขบวนการตะกอนเร่งชนิดหนึ่ง
โดยการนำน้ำเสียไปผ่านกระบวนการบำบัด ด้วยการใช้ตะกอนจุลินทรีย์เป็นตัวหลักในการบำบัด
และทำการติดตั้งระบบดังกล่าวเพิ่มเติมจากระบบบำบัดน้ำเสียที่ติดตั้งอยู่เดิมตั้งแต่ก่อสร้างอาคาร
ทั้งนี้ ในควบคุมดูแลระบบบำบัดน้ำเสียดังกล่าว เจ้าหน้าที่จะทำการจดบันทึก
และรายงานผลการปฏิบัติงานอย่างต่อเนื่อง
และมีการเก็บตัวอย่างน้ำส่งห้องปฏิบัติการเป็นประจำทุกเดือนเพื่อตรวจสอบคุณภาพน้ำ
โดยสามารถบำบัดน้ำเสียได้ตามมาตรฐานอาคารประเภท ก.
ส่วนกากของเสียที่เกิดขึ้นจากกระบวนการบำบัดน้ำเสียซึ่งมีปริมาณประมาณ 2 ตันต่อสัปดาห์ MBK
ได้จ้างผู้รับเหมาให้ดำเนินการขนย้ายไปทิ้งอย่างถูกสุขลักษณะ

นอกจากนั้น ก่อนที่จะนำน้ำรีไซเคิลมาใช้ในระบบ Cleaning เพื่อล้างพื้นรอบอาคาร ลานจอดรถ
และใช้ในระบบ Cooling Tower จะมีการผ่านขั้นตอนการกรองเอาสารแขวนลอยออก โดยใช้
Sand Filter และผ่านการฆ่าเชื้อโรคโดยการเติมคลอรีนไดออกไซด์ (Chlorine Dioxide
Disinfection) เพื่อให้คุณภาพน้ำที่บำบัดได้เหมาะสม และปลอดภัยต่อการนำไปใช้งาน
โดยเฉพาะส่วนที่นำไปใช้ในระบบ Cooling Tower มีการเก็บตัวอย่างน้ำส่งห้องปฏิบัติการ
เพื่อตรวจหา Legionella Bacteria ทุก 6 เดือน ดังนั้น
การดำเนินการดังกล่าวจึงปลอดภัยสำหรับคุณภาพอากาศภายในอาคาร MBK Center ทั้งนี้
เป็นการปฏิบัติตามหลักการกำกับดูแลกิจการที่ดีของ MBK

4) รายจ่ายการลงทุนในการควบคุมสิ่งแวดล้อม

รายจ่ายการลงทุนในการควบคุมสิ่งแวดล้อมในช่วง 3 ปีที่ผ่านมา มีค่าใช้จ่ายของระบบบำบัดน้ำเสีย
และระบบน้ำ Recycle ทุกจุด ดังนี้

(ข้อมูลสิ้นสุด 30 มิถุนายน 2551)

ค่าใช้จ่ายของระบบบำบัดน้ำเสีย และระบบ Recycle (หน่วย : บาท)

  ------ --------------- ----------- ----------- --------- ----------- --------- -----------
  ปี      ระบบบำบัดน้ำเสีย                           ระบบ                            รวม
                                                 Recycle                         

         ค่าไฟฟ้า          ค่าซ่อมบำรุง   รวม         ค่าไฟฟ้า    ค่าซ่อมบำรุง   รวม       

  ปี 2549 1,972,810       1,530,026   3,502,836   194,768   268,504     463,272   3,966,109

  ปี 2550 1,700,279       1,162,338   2,862,617   174,572   385,500     560,072   3,422,689

  ปี 2551 956,375         655,452     1,621,827   69,800    60,885      130,685   1,752,512
  ------ --------------- ----------- ----------- --------- ----------- --------- -----------

5) ผลการปฏิบัติงาน ตั้งแต่ปี 2549 – ปัจจุบัน

MBK สามารถบำบัดน้ำเสียได้คุณภาพตามมาตรฐานอาคารประเภท ก. (8 Parameters) ตั้งแต่ปี
2549 เป็นต้นมา สามารถบำบัดน้ำเสียให้ได้คุณภาพตามมาตรฐาน ทุกพารามิเตอร์

  6) ข้อพิพาทเกี่ยวกับสิ่งแวดล้อม

  -ไม่มี -

(4) งานที่ยังไม่ส่งมอบ

-ไม่มี-

ธุรกิจโรงแรมและการท่องเที่ยว

ธุรกิจโรงแรม

ธุรกิจโรงแรม ประกอบธุรกิจโดย MBK และบริษัทย่อยโดยตรงของ MBK ได้แก่ บริษัท เอ็ม บี เค
โฮเต็ล แอนด์ รีสอร์ท จำกัด (“MBK-HR”) และบริษัท ทรัพย์สินธานี จำกัด (“SSTN”)

นอกจากนี้ MBK ยังได้ลงทุนในหุ้นของ บริษัท โรงแรมรอยัล ออคิด (ประเทศไทย) จำกัด
(มหาชน) จำนวน 29.77% ซึ่งดำเนินธุรกิจโรงแรมภายใต้ชื่อ โรงแรมรอยัล ออคิด เชอราตัน
และ ทาวเวอร์

ปัจจุบันธุรกิจโรงแรมซึ่งดำเนินธุรกิจโดย กลุ่ม MBK มีโรงแรมที่เปิดให้บริการแล้ว ดังนี้

1) โรงแรมปทุมวัน ปริ๊นเซส

โรงแรมปทุมวัน ปริ๊นเซส ตั้งอยู่ที่จังหวัดกรุงเทพมหานคร ดำเนินการโดย MBK
เปิดให้บริการตั้งแต่ปี 2539

(1) ลักษณะผลิตภัณฑ์หรือบริการ

มีการให้บริการด้านต่างๆ เช่น ห้องพักจำนวน 462 ห้อง ซึ่งเป็นห้องพักแบบห้ามสูบบุหรี่ทั้งหมด
ห้องอาหาร ห้องสัมมนาและจัดเลี้ยง ห้องประชุมย่อย ศูนย์ออกกำลังกาย และสปา
โดยมีรายละเอียด ดังนี้

1. ห้องพัก มีจำนวน 462 ห้อง ซึ่งจะเป็นห้องพักแบบห้ามสูบบุหรี่ทั้งหมด
ประกอบด้วยห้องแบบธรรมดา 402 ห้อง และแบบเอ็กเซ็คคูทีฟ ใช้ชื่อว่า “ExecuPlus Suites”
60 ห้อง และยังมี Club Lounge Business Centerโดยห้องพักทุกห้องจะมี Internet
ให้บริการ

2. ห้องอาหาร ประกอบด้วย

  - ซิตี้บิสโตร ซึ่งเป็นห้องอาหารหลัก

  - ห้องอาหาร คองจู เป็นห้องอาหารเกาหลี เตาย่างถ่านสไตล์ดั้งเดิมของเกาหลี

  - ห้องอาหาร คายากึม เป็นห้องอาหารเกาหลีสไตล์ Hot Pot

  - ห้องอาหารลูป อยู่ริมสระว่ายน้ำ เป็นห้องอาหารอิตาลี

  - สตูดิโอบาร์ เป็นบาร์อยู่ที่ล็อบบี้

  - ทีแอ็ทล็อบบี้ เป็นที่นั่งแบบสบายๆ ไว้เป็นจุดนัดพบบริเวณล็อบบี้ สำหรับดื่มชา กาแฟและเค้ก

  - รูมเซอร์วิส บริการ เสิร์ฟอาหารถึงห้องพัก

3. ห้องสัมมนาและจัดเลี้ยง ประกอบด้วย ห้องบอลรูม สำหรับจัดงานจุคนได้ถึง 300 คน
และห้องสัมมนา 2 ห้อง แต่ละห้องสามารถรับคนได้ 100 คน และห้องประชุมย่อยอีก 2 ห้อง

4. ศูนย์ออกกำลังกาย “ดิ โอลิมปิคคลับ” ปัจจุบันมีจำนวนสมาชิกกว่า 1,600 คน ประกอบด้วย
ห้องออกกำลังกายขนาดใหญ่ มีอุปกรณ์เครื่องมือที่ทันสมัย ห้องอาโรบิคขนาดใหญ่
ห้องอบซาวน่าและสตีม สระว่ายน้ำเป็นสระเกลือ ซึ่งมีสระจาคุสซี่น้ำวนอีก 2 สระ เป็นระบบน้ำร้อน
คอร์ทเทนนิสหญ้าเทียมจำนวน 2 คอร์ท คอร์ทสควอชจำนวน 2 คอร์ท แบดมินตั้นจำนวน 1 คอร์ท
ลู่วิ่ง และกิจกรรมกีฬาอเนกประสงค์อื่นๆ สำหรับสมาชิก

5. ธารธาราสปา ทำธุรกิจศูนย์สุขภาพ เฮลท์สปา อย่างเต็มรูปแบบและมีแพทย์ประจำ

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของโรงแรมปทุมวัน ปริ๊นเซส

กลุ่มลูกค้าหลัก ได้แก่ ลูกค้าจากประเทศ ออสเตรเลีย สิงคโปร์ ฮ่องกง ญี่ปุ่น สหรัฐอเมริกา
และอังกฤษ เนื่องจาก
ยังคงเป็นกลุ่มประเทศซึ่งยังคงมีศักยภาพทางการเงินสูงและเศรษฐกิจแข็งแกร่ง

กลุ่มลูกค้ารอง ได้แก่

  - กลุ่มลูกค้าที่มีการพักในกรุงเทพมหานคร เป็นการพักระหว่างทางหรือเชื่อมต่อสายการบิน

- กลุ่มลูกค้าที่มีฤดูกาลท่องเที่ยวในบางช่วงของปี ได้แก่ กลุ่มประเทศยุโรป สแกนดิเนเวีย
นิวซีแลนด์ และกลุ่มประเทศในตะวันออกกลาง

2) ช่องทางการจำหน่ายของโรงแรมปทุมวัน ปริ๊นเซส

โรงแรมปทุมวัน ปริ๊นเซส ได้กำหนดช่องทางการจำหน่าย ดังต่อไปนี้

  - เสนอขายโดยตรงกับบริษัทประกอบธุรกิจ และห้างร้าน

  - เสนอขายผ่านบริษัททัวร์ตามภูมิภาคต่างๆทั่วโลกทั้งใน และต่างประเทศ

  - เสนอขายผ่านสื่ออิเล็คทรอนิค หรือ เว็บไซต์

  - การเสนอขายผ่านระบบสายการบินชั้นนำ

  - การเสนอขายผ่านสิ่งพิมพ์ สื่อโฆษณา และประชาสัมพันธ์

  - การเสนอขายตามงานส่งเสริมการท่องเที่ยวต่างๆ

  - การเสนอขายโดยผ่านช่องทางของเครือข่ายโรงแรม คือ กลุ่มรอยัลปริ๊นเซส

3) สภาพการแข่งขันของโรงแรมปทุมวัน ปริ๊นเซส

ในปี 2551 ธุรกิจโรงแรมในกรุงเทพมหานครมีการแข่งขันค่อนข้างสูง ทั้งนี้ โรงแรมปทุมวัน
ปริ๊นเซส ได้รับผลกระทบเนื่องจากการตัดราคา และการเปลี่ยนเป็นห้องพักห้ามสูบบุหรี่ของคู่แข่ง
อย่างไรก็ตาม เนื่องจากโรงแรมปทุมวัน ปริ๊นเซส มีทำเลที่ตั้งที่ดี
และมีการเพิ่มคุณภาพของการบริการทำให้สามารถดึงดูดนักท่องเที่ยวซึ่งเป็นตลาดหลักได้
ด้วยเหตุดังกล่าวอัตราการเข้าพักจึงไม่ลดต่ำลง

4) แนวโน้มภาวะอุตสาหกรรมและสภาพการแข่งขันในอนาคตของโรงแรมปทุมวัน ปริ๊นเซส

ผลกระทบต่อแนวโน้มอุตสาหกรรมและสภาพการแข่งขันในอนาคตของโรงแรมปทุมวัน ปริ๊นเซส ได้แก่

- เศรษฐกิจโดยรวมของโลก ราคาน้ำมันที่พุ่งตัวสูงอย่างมาก
ทำให้นักท่องเที่ยวมีการเปลี่ยนพฤติกรรมการเข้าพัก
และนักท่องเที่ยวชาวต่างชาติเดินทางมายังประเทศไทยน้อยลง

-
การเมืองภายในประเทศซึ่งอาจส่งผลกระทบต่อจำนวนนักท่องเที่ยวที่จะเดินทางเข้ามาเที่ยวในประเทศไทย

- ค่าเงินบาทที่แข็งขึ้น ซึ่งส่งผลให้นักท่องเที่ยวหันไปเที่ยวประเทศอื่นแทน เช่น เวียดนาม
อินโดนีเซีย จีน

- การเปิดตัวของโรงแรมใหม่ๆ จำนวนมากในกรุงเทพมหานคร ทำให้มีจำนวนห้องพักเพิ่มสูงขึ้น
โดยเฉพาะบริเวณถนนสุขุมวิท และถนนพระราม 1

- ปัญหาสิ่งแวดล้อม การจราจร และมลภาวะ

สถานภาพและศักยภาพในการแข่งขันของโรงแรมปทุมวัน ปริ๊นเซส อยู่ในระดับที่ดี
เนื่องจากที่ผ่านมาโรงแรมฯ มีสถิติการสำรองห้องพักในอนาคต
มีตัวเลขกลุ่มเป้าหมายหลักของโรงแรมฯ ที่แน่ชัด
ซึ่งสามารถแสดงให้เห็นถึงความสม่ำเสมอของผู้เข้าใช้บริการ ขณะเดียวกันแม้โรงแรมฯ
จะมีการปรับขึ้นราคาค่าห้องพักผ่านบริษัทท่องเที่ยวในทุกภูมิภาคของโลกก็ได้รับการยินยอมให้มีการปรับราคาค่าห้องขึ้น
ซึ่งสะท้อนให้เห็นถึงความต้องการที่เพิ่มขึ้นในอนาคตด้วย

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ผลกระทบต่อสิ่งแวดล้อม

โรงแรมปทุมวัน ปริ๊นเซส
มีมาตรการดำเนินการเพื่อลดผลกระทบเกี่ยวกับสิ่งแวดล้อมเช่นเดียวกับศูนย์การค้า MBK Center
เนื่องจากโรงแรมปทุมวัน ปริ๊นเซส อยู่ในอาคารเดียวกันกับศูนย์การค้า MBK Center
(รายละเอียดปรากฏในหน้าที่ 28)

(4) งานที่ยังไม่ส่งมอบ

-ไม่มี-

2) โรงแรมเชอราตัน กระบี่ บีช รีสอร์ท

โรงแรมเชอราตัน กระบี่ บีช รีสอร์ท ตั้งอยู่ที่จังหวัดกระบี่ ดำเนินการโดย MBK-HR
เปิดให้บริการตั้งแต่ปี 2546

(1) ลักษณะผลิตภัณฑ์หรือบริการ

ให้บริการด้านห้องพักจำนวน 246 ห้อง ห้องอาหาร สถานออกกำลังกาย ห้องสันทนาการ
ห้องสัมมนา ห้องจัดเลี้ยง และสปา โดยมีรายละเอียด ดังนี้

1. ห้องพัก มีจำนวน 246 ห้อง ประกอบด้วย ห้องแบบธรรมดาจำนวน 170 ห้องที่ติดวิวทะเล
จำนวน 40 ห้อง คลับรูม จำนวน 30 ห้อง และห้องสวีทจำนวน 6 ห้อง

2. ห้องอาหาร ประกอบด้วย

  - ห้องอาหาร แมงโกสทีน เป็นห้องอาหารหลัก

  - รูมเซอร์วิสบริการ อาหารถึงห้องพัก

  - ห้องอาหารเก็กโก้ เป็นแบบเปิดโล่งอยู่ใกล้หาด เสริฟอาหารอิตาเลี่ยนและอาหารทะเล

  - โคโค วิด้า เป็น ไนต์คลับ-เล้าชน์ ฟังเพลง

  - มาร์ตีนี่ส์ เป็นล็อบบี้เล้าชน์ เสิร์ฟเครื่องดื่มและสแน็ค

  - ห้องอาหารมาลาตี เป็นห้องอาหารไทย-อินเดียอยู่ใกล้ชายหาด

  - มาลาตีบาร์ เป็นบาร์ อยู่ใกล้ชายหาด

3. สถานออกกำลังกายเฮลท์คลับ และสันทนาการ/กิจกรรมต่างๆ อาทิ คอร์ทเทนนิส จำนวน 1
คอร์ท สระว่ายน้ำ 2 สระ จักรยานเสือภูเขา เรือคายัค เรือแคนู วินเซิฟ เรือใบ
เรือแคทธามาราน และการท่องเที่ยวนอกสถานที่

4. ห้องสัมมนาและจัดเลี้ยง 2 ห้องคือห้องบอลรูมอันดามัน 1-2 จุคนได้ 200 คน และห้องกระบี่
1-2 จุคนได้ 150 คน

5. แมนดารา สปา เป็นสปาระดับ 5 ดาว

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายโรงแรมเชอราตัน กระบี่ บีช รีสอร์ท

กลุ่มลูกค้าหลัก ได้แก่ ตลาดนักท่องเที่ยวที่มาพักผ่อนเป็นหลัก ได้แก่ นักท่องเที่ยวจากทวีปยุโรป
เอเซีย ออสเตรเลีย ประเทศสหรัฐอเมริกา ประเทศแคนาดา และประเทศสิงค์โปร์

กลุ่มลูกค้ารอง ได้แก่ กลุ่มสัมมนา และบริษัทต่างๆ ที่ต้องการจัดประชุม

2) ช่องทางการจำหน่ายของโรงแรมเชอราตัน กระบี่ บีช รีสอร์ท

โรงแรมเชอราตัน กระบี่ บีช รีสอร์ทได้กำหนดช่องทางการจำหน่าย ดังต่อไปนี้

- การเสนอขายโดยตรงกับบริษัทประกอบธุรกิจ และห้างร้านต่าง ๆ

- การเสนอขายผ่านสื่ออิเล็คทรอนิค หรือ เว็บไซต์

- การเสนอขายผ่านระบบสายการบินชั้นนำ

- การเสนอขายผ่านสิ่งพิมพ์ สื่อโฆษณา และประชาสัมพันธ์

- การเสนอขายตามงานส่งเสริมการท่องเที่ยวต่างๆ

- การเสนอขายผ่านช่องทางของเครือข่ายโรงแรมของกลุ่มสตาร์วูด

  3) สภาพการแข่งขันของโรงแรมเชอราตัน กระบี่ บีช รีสอร์ท

ช่วงปี 2550-2551 จังหวัดกระบี่มีโรงแรมที่มีคุณภาพระดับ 4-5 ดาวเพิ่มขึ้นมาก อย่างไรก็ตาม
โรงแรมเชอราตัน กระบี่ บีช รีสอร์ท มีศักยภาพในระยะยาวที่ดี
เนื่องจากเป็นโรงแรมที่บริหารโดยกลุ่ม “สตาร์วูด”
ซึ่งเป็นที่รู้จักทั่วโลกและเป็นที่ยอมรับในมาตรฐานคุณภาพทั้งสถานที่และบริการ
อีกทั้งเป็นโรงแรมที่มีขนาดใหญ่สามารถรองรับกลุ่มลูกค้าขนาดใหญ่ๆ ได้
หรือรับกลุ่มลูกค้าที่มาพร้อมกันทีเดียวหลายๆ กลุ่มได้

  4) แนวโน้มภาวะอุตสาหกรรมและสภาพการแข่งขันในอนาคตของโรงแรมเชอราตัน กระบี่ บีช
  รีสอร์ท

ผลกระทบต่อแนวโน้มอุตสาหกรรมและสภาพการแข่งขันในอนาคตของโรงแรมเชอราตัน กระบี่ บีช
รีสอร์ท ได้แก่

- เศรษฐกิจโดยรวมของโลก และราคาน้ำมันที่พุ่งตัวสูงขึ้นอย่างมาก
ทำให้นักท่องเที่ยวเปลี่ยนแปลงพฤติกรรมการเดินทาง โดยมีการเดินทางไปต่างประเทศน้อยลง

-
การขาดเสถียรภาพทางการเมืองในประเทศซึ่งอาจส่งผลกระทบต่อจำนวนนักท่องเที่ยวที่จะเดินทางเข้ามาท่องเที่ยวในประเทศไทย

- ภาวะค่าเงินบาทที่แข็งขึ้นซึ่งส่งผลให้นักท่องเที่ยวเปลี่ยนไปท่องเที่ยวประเทศอื่นแทน
เช่นเวียดนาม อินโดนีเซีย และจีน

- โรงแรมเชอราตัน กระบี่ บีช รีสอร์ท อาจประสบการแข่งขันที่รุนแรงในอนาคต เนื่องจาก
ในจังหวัดกระบี่ มีโรงแรมระดับสากลเปิดกิจการขึ้นใหม่หลายแห่ง
และบางแห่งมีขนาดที่ใกล้เคียงกับโรงแรมเชอราตัน กระบี่ บีช รีสอร์ท
ซึ่งอาจทำให้ส่วนแบ่งการตลาดลดลง

อย่างไรก็ตาม เนื่องจากจังหวัดกระบี่เป็นจังหวัดที่เริ่มมีชื่อเสียงในระดับโลก
และจะเปิดสนามบินที่มีเครื่องบินขนาดใหญ่สามารถลงจอดได้ ประกอบกับในอนาคต
จะมีสายการบินกระบี่แอร์ ที่บินตรงจากเมืองมิวนิค ประเทศเยอรมัน และเมืองออสโล
ประเทศนอรเวย์ไปจังหวัดกระบี่ ซึ่งจะช่วยให้มีปริมาณนักท่องเที่ยวที่จะเข้าพักในโรงแรมฯ
เพิ่มขึ้นได้

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ผลกระทบต่อสิ่งแวดล้อม

โรงแรมเชอราตัน กระบี่ บีช รีสอร์ท มีการดำเนินการเพื่อลดผลกระทบเกี่ยวกับสิ่งแวดล้อม ดังนี้

1. น้ำเสีย

- มีบ่อบำบัด และระบบการกำจัดน้ำเสีย

- มีการตรวจสอบคุณภาพของน้ำทุกเดือน

- มีการนำน้ำเสียที่บำบัดแล้วไปใช้ในงานสวน

2. ขยะ

- มีการคัดแยกขยะเปียก ขยะแห้ง และขยะรีไซเคิล

- มีห้องขยะเปียก รักษาอุณภูมิที่ 15 ⁰C

- มีรถขนขยะเปียกไปทิ้งทุกวัน

- มีการทำปุ๋ยชีวภาพเพื่อลดปริมาณขยะ

3. เสียง

- มีห้องควบคุมเสียงจากเครื่องสำรองไฟ หรือ GENERATOR

นอกจากนี้ โรงแรมเชอราตัน กระบี่ บีช รีสอร์ทได้มีการจัดการ
เพื่อป้องกันปัญหาที่อาจจะเกิดขึ้นต่อสิ่งแวดล้อมในด้านอื่นๆ โดยมีรายละเอียดดังนี้

  - มีการแต่งตั้งคณะกรรมการบริหารในการจัดการด้านความปลอดภัย อาชีวอนามัย
  และสภาพแวดล้อมในการทำงาน

- มีการจัดนิทรรศการ บรรยาย และประชาสัมพันธ์เกี่ยวการรณรงค์ด้านสิ่งแวดล้อม

- มีการปลูกป่าโกงกาง และปล่อยปูดำสู่ธรรมชาติ เพื่อรักษาระบบนิเวศน์

  - มีการควบคุมผลิตภัณฑ์ที่ใช้ในโรงแรมที่มีผลกระทบต่อสิ่งแวดล้อมน้อยที่สุด เช่น
  ใช้ถุงผ้าแทนถุงพลาสติก รองเท้าที่ทำจากต้นกก ที่รองแก้วที่ทำจากกระดาษ
  ควบคุมสารเคมีที่ใช้ในงานช่าง ควบคุมสารเคมีที่ใช้ในการฉีดกำจัดแมลง ฯลฯ

- มีระบบการตรวจจับการรั่วไหลของแก๊ส

- มีการจัดอบรมและส่งเสริมด้านสิ่งแวดล้อมนอกสถานที่

ทั้งนี้ โรงแรมเชอราตัน กระบี่ บีช รีสอร์ท
ได้รับโล่ห์ประกาศเกียรติคุณสถานประกอบการดีเด่นด้านความปลอดภัย อาชีวอนามัย
และสภาพแวดล้อมในการทำงานระดับจังหวัด ปี 2550 และ ปี 2551

(4) งานที่ยังไม่ส่งมอบ

-ไม่มี-

3) โรงแรม ทิ นิ ดี ระนอง

โรงแรม ทิ นิ ดี ระนอง เดิมชื่อ โรงแรมรอยัล ปริ๊นเซส ระนอง ตั้งอยู่ที่จังหวัดระนอง
ดำเนินการโดย SSTN โรงแรมนี้เปิดให้บริการอยู่แล้วก่อนที่ MBK จะเข้าไปถือหุ้นใน SSTN เมื่อปี
2545

(1) ลักษณะผลิตภัณฑ์หรือบริการ

ให้บริการห้องพัก 138 ห้อง มีทั้งห้องแบบธรรมดาและห้องสวีท โดยทุกห้องมีน้ำแร่บริการ
ห้องบอลรูมสามารถรองรับคนได้ถึง 1,000 คน และห้องสัมมนา 2 ห้องรองรับคนได้ประมาณ
30-40 คน /ห้อง ห้องอาหาร ประกอบด้วยคาเฟนิดี เป็นห้องอาหารหลัก, ห้อง แมนดาริน่า
เป็นห้องคาราโอเกะ Lobby Lounge เป็นบาร์ที่ Lobby, Tinidee Teerace
เป็นห้องอาหารริมสระน้ำ ฟิตเนสคลับ ห้องนวดตัว ห้องนวดฝ่าเท้า
สระว่ายน้ำขนาดใหญ่และบ่อแช่น้ำแร่ 4 บ่อ

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของโรงแรม ทิ นิ ดี ระนอง

กลุ่มลูกค้าหลัก ได้แก่

- นักธุรกิจ

- กลุ่มราชการ

- กลุ่มบริษัทต่างๆ ที่มีการจัดประชุม สัมมนา

- กลุ่มนักท่องเที่ยว

2) ช่องทางการจำหน่ายของโรงแรม ทิ นิ ดี ระนอง

โรงแรม ทิ นิ ดี ระนอง ได้กำหนดช่องทางการจำหน่าย ดังต่อไปนี้

- การเสนอขายโดยตรงกับบริษัทประกอบธุรกิจ และห้างร้านต่าง ๆ

- การเสนอขายโดยแผ่นพับสำหรับเทศกาลพิเศษในแต่ละช่วงของปี

- การเสนอขายโดยตรงกับส่วนราชการ กระทรวง ทบวง กรม และประชุมสัมมนา
การเสนอขายผ่านคนกลาง เช่น สมาคมโรงแรมไทย สมาคมธุรกิจการท่องเที่ยว
ตลอดจนเจ้าของสื่ออินเตอร์เน็ตโดยทั่วไป

- การเสนอขายตามงานส่งเสริมการท่องเที่ยวต่างๆ

- การเสนอขายผ่านสื่ออิเล็คทรอนิค หรือ เว็บไซต์

  3) สภาพการแข่งขันของโรงแรม ทิ นิ ดี ระนอง

โรงแรม ทิ นิ ดี ระนอง เป็นโรงแรมซึ่งเป็นที่รู้จักของชาวไทย
และชาวต่างชาติในเรื่องของมาตรฐานการให้บริการ และเป็นโรงแรมขนาดใหญ่ของจังหวัดระนอง
ซึ่งสามารถรองรับกลุ่มลูกค้าที่มาประชุมสัมมนาใหญ่ ๆ ได้ ทั้งนี้
โรงแรมจะมีคู่แข่งระดับเดียวกันอยู่เพียงรายเดียว

  4) แนวโน้มภาวะอุตสาหกรรมและสภาพการแข่งขันในอนาคตของโรงแรม ทิ นิ ดี ระนอง

ในอนาคตจังหวัดระนองมีแนวโน้มเป็นสถานที่ท่องเที่ยวเพื่อสุขภาพที่สามารถดึงดูดนักท่องเที่ยวซึ่งจะทำให้อัตราการเข้าพักของโรงแรมมีจำนวนที่สูงขึ้น

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ผลกระทบต่อสิ่งแวดล้อม

  การดำเนินการเพื่อลดผลกระทบเกี่ยวกับสิ่งแวดล้อมของโรงแรม ทิ นิ ดี ระนอง

  โรงแรม ทิ นิ ดี ระนอง มีการดำเนินการเพื่อลดผลกระทบเกี่ยวกับสิ่งแวดล้อม ดังต่อไปนี้

1. น้ำเสีย

  - มีบ่อบำบัดน้ำเสีย

  - มีการตรวจสอบคุณภาพของน้ำทุก 3 เดือน

  - มีการนำน้ำเสียที่บำบัดแล้วไปใช้ในงานสวน

2. ขยะ

  - มีการคัดแยกขยะเปียก ขยะแห้ง และขยะรีไซเคิล

  - มีรถเทศบาลจัดเก็บขยะไปทิ้งทุกวัน

  3. ควันจากการเผาไหม้เชื้อเพลิงเครื่องกำเนิดไอน้ำ

  - มีการตรวจซ่อมบำรุงเครื่องกำเนิดไอน้ำประจำปี

  - มีการทดสอบ และรับรองประสิทธิภาพการเผาไหม้โดยวิศวกร

นอกจากนี้ โรงแรม ทิ นิ ดี
ระนองได้มีการจัดการเพื่อป้องกันปัญหาที่อาจจะเกิดขึ้นต่อสิ่งแวดล้อมด้านอื่นๆ โดยมีรายละเอียดดังนี้

  1. มีการแต่งตั้งคณะกรรมการบริหารในการจัดการด้านความปลอดภัย อาชีวอนามัย
  และสภาพแวดล้อมในการทำงาน

  2. มีการใช้ระบบสื่อสารอิเล็คทรอนิค ( E-mail ) เพื่อลดการใช้กระดาษ

ทั้งนี้ โรงแรม ทิ นิ ดี ระนองได้รับเกียรติบัตรสถานประกอบการดีเด่นด้านความปลอดภัย
อาชีวอนามัยและสภาพแวดล้อมในการทำงานระดับจังหวัด เมือปี 2550 และ ปี 2551

(4) งานที่ยังไม่ส่งมอบ

-ไม่มี-

ธุรกิจท่องเที่ยว

ดำเนินธุรกิจโดยบริษัท แอ๊บโซลูท แทรเวิล จำกัด ซึ่งเป็นบริษัทย่อยโดยอ้อมของ MBK และบริษัท
เอ็ม บี เค เลเชอร์ จำกัด ซึ่งเป็นบริษัทร่วมโดยอ้อมของ MBK
ประกอบธุรกิจบริการจำหน่ายบัตรโดยสาร เครื่องบิน จองโรงแรม รถเช่า
และจัดการการท่องเที่ยว ภายใต้ชื่อการค้า MBK Leisure

ธุรกิจพัฒนาอสังหาริมทรัพย์

ในที่นี้จะกล่าวถึงเฉพาะธุรกิจพัฒนาอสังหาริมทรัพย์ ซึ่งดำเนินธุรกิจโดย บริษัท แปลน เอสเตท
จำกัด (“PST”) และบริษัทย่อยของ PST ดำเนินธุรกิจดังนี้

1) ธุรกิจพัฒนาที่ดินเพื่อขาย

2) ธุรกิจรับบริหารทรัพย์สิน

3) ธุรกิจรับบริหารอาคารและชุมชน

4) ธุรกิจให้คำปรึกษาและประเมินมูลค่าทรัพย์สิน

1) ธุรกิจพัฒนาที่ดินเพื่อขาย

ดำเนินธุรกิจโดย PST โดยการพัฒนาที่ดินเปล่าเพื่อขายซึ่งเป็นโครงการที่อยู่อาศัยแบบบ้านเดี่ยว
แบ่งเป็น 2 ประเภท คือ บ้านสร้างเสร็จพร้อมขาย และบ้านสั่งสร้าง

(1) ลักษณะผลิตภัณฑ์หรือบริการ

ในปีที่ผ่านมา PST พัฒนาโครงการประเภทบ้านสร้างเสร็จพร้อมขายในโครงการเดอะอินดี้
จังหวัดภูเก็ต จำนวน 39 แปลง ปัจจุบันขายหมดแล้ว นอกจากนี้ PST
ได้พัฒนาโครงการบ้านรอบสนามกอล์ฟ เดอะ ล็อค ปาล์ม กอล์ฟ คอร์ส เดิมชื่อ สนามกอล์ฟ ล็อค
ปาล์ม กอล์ฟ คลับ จังหวัดภูเก็ต เนื้อที่ 38 ไร่ จำนวน 60 แปลง มีมูลค่าโครงการ 770 ล้านบาท
ณ สิ้นเดือนมิถุนายน 2551 ขายไปแล้วประมาณ 80% ของโครงการ

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของธุรกิจพัฒนาที่ดินเพื่อขาย

1. กลุ่มลูกค้าที่มีความต้องการซื้อบ้านหลังแรก
เป็นกลุ่มที่มีรายได้ระดับปานกลางค่อนข้างสูงถึงระดับสูง
ที่ต้องการที่พักอาศัยในเขตใจกลางเมืองหรือเขตชุมชน

2. กลุ่มลูกค้าที่มีความต้องการซื้อบ้านหลังที่สองไว้สำหรับพักผ่อนในต่างจังหวัด
เป็นกลุ่มที่มีรายได้ระดับสูง

3. กลุ่มนักลงทุนในอสังหาริมทรัพย์เพื่อให้เช่า

2) ช่องทางการจำหน่ายของธุรกิจพัฒนาที่ดินเพื่อขาย

PST ได้กำหนดช่องทางการจำหน่ายของธุรกิจพัฒนาที่ดินเพื่อขาย ดังต่อไปนี้

- ขายตรงโดยผ่านทีมงานขายของ PST

- ขายผ่านตัวแทนขายต่าง ๆ

- จัดทำโฆษณาประชาสัมพันธ์ และโปรแกรมการส่งเสริมการขายต่างๆ ในรูปแบบผสมผสาน
เพื่อสร้างและขยายช่องทางการจำหน่ายสินค้า
และเพื่อเผยแพร่ข้อมูลให้ลูกค้ารู้จักและยอมรับในตัวสินค้ามากขึ้น

3) สภาพการแข่งขันของธุรกิจพัฒนาที่ดินเพื่อขาย

ในช่วงแรกของปี 2551
ธุรกิจพัฒนาอสังหาริมทรัพย์เพื่อขายยังคงมีสัญญาณการชะลอตัวลงเช่นเดียวกับในปีที่ผ่านมา
อันเนื่องมาจากภาวะเศรษฐกิจ ปัญหาราคาน้ำมัน และต้นทุนวัสดุก่อสร้างที่ขยับตัวสูงขึ้น
สถานการณ์ความรุนแรงในภาคใต้ และการขาดเสถียรภาพทางการเมืองในประเทศ
ซึ่งมีผลต่อความเชื่อมั่นของผู้บริโภค ทำให้การตัดสินใจซื้อที่อยู่อาศัยมีการชะลอตัวลงไปด้วย ดังนั้น
ผู้ประกอบการจะต้องควบคุมต้นทุนการผลิตเพื่อให้เหมาะสมกับโครงการ
มีการปรับขนาดของโครงการให้เล็กลง และใช้กลยุทธ์ทางการตลาดเพื่อให้เข้าถึงกลุ่มลูกค้าใหม่ๆ
ที่มีกำลังซื้อมาก ทั้งนี้ PST เป็นผู้มีประสบการณ์และความชำนาญในการพัฒนาอสังหาริมทรัพย์ และ
PST ยังมีการออกแบบบ้านที่มีลักษณะสวยงาม และโดดเด่นมีเอกลักษณ์เฉพาะตัว ทำให้โครงการของ
PST สามารถตอบสนองความต้องการของลูกค้าได้เป็นอย่างดี

4) แนวโน้มภาวะอุตสาหกรรมและสภาพการแข่งขันในอนาคตของธุรกิจพัฒนาที่ดินเพื่อขาย

ในปี 2551 คาดว่าการลงทุน
และการเปิดตัวโครงการที่อยู่อาศัยใหม่ในเขตกรุงเทพมหานครและปริมณฑลมีแนวโน้มลดลงจากปี
2550 โดยที่อยู่อาศัยที่เปิดตัวใหม่จะมีการขยายตัวไปสู่ตลาดระดับกลาง ถึง ตลาดระดับล่าง
คือบ้านในระดับราคา 3-5 ล้านบาท ที่สอดคล้องกับกำลังซื้อในตลาดมากขึ้น
ส่วนจำนวนที่อยู่อาศัยสร้างเสร็จมีแนวโน้มขยายตัวในอัตราที่ชะลอตัวลง โดยทาวน์เฮ้าส์
และห้องชุดมีแนวโน้มอยู่ในสัดส่วนที่สูงขึ้น

สำหรับในจังหวัดภูเก็ตนั้น ความต้องการที่อยู่อาศัยยังคงมีอยู่อย่างต่อเนื่อง
โดยเฉพาะอย่างยิ่งตลาดที่อยู่อาศัยระดับราคาปานกลาง ถึงระดับสูง
ซึ่งกลุ่มผู้บริโภคหลักจะเป็นชาวต่างชาติที่เข้าไปประกอบธุรกิจ หรือทำงานในจังหวัดภูเก็ต
หรือจังหวัดใกล้เคียง ดังนั้น
สภาพการแข่งขันสำหรับตลาดที่อยู่อาศัยรอบสนามกอล์ฟยังมีคู่แข่งขันไม่มากนัก
ซึ่งเป็นแนวโน้มที่ดีต่อการพัฒนาโครงการพัฒนาที่ดินของ PST ในอนาคต

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

(4) งานที่ยังไม่ส่งมอบ

-ไม่มี-

2) ธุรกิจรับบริหารทรัพย์สิน

ดำเนินธุรกิจโดย PST

(1) ลักษณะผลิตภัณฑ์หรือบริการ

PST รับดำเนินการบริหารทรัพย์สินรอการขาย และบริหารการขาย ได้แก่

1. การดูแลบำรุงรักษาตลอดจนจัดการในด้านต่างๆ เพื่อให้ทรัพย์สินอยู่ในสภาพพร้อมขาย

2. การให้บริการในด้านการปรับปรุงทรัพย์สิน

3. การประสานงานในด้านการขอสินเชื่อจากสถาบันการเงินให้แก่ผู้ซื้อทรัพย์สิน

4. การรับเป็นตัวแทนนายหน้าขายทรัพย์สินรอการขายของสถาบันการเงินต่างๆ

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของธุรกิจรับบริหารทรัพย์สิน

ลูกค้าหลัก ส่วนใหญ่เป็นลูกค้าของสถาบันการเงินต่าง ๆ

กลุ่มลูกค้าเป้าหมาย แบ่งออกได้ดังนี้

1. กลุ่มลูกค้าทั่วไปที่ซื้อทรัพย์สินเพื่อเป็นที่อยู่อาศัย หรือเพื่อใช้ประโยชน์ในทรัพย์สินเอง

2. กลุ่มนักลงทุนรายย่อยที่ซื้อทรัพย์สินเพื่อการลงทุนหารายได้จากการเช่า

3. กลุ่มนักลงทุนรายย่อยที่ซื้อทรัพย์สินเพื่อปรับปรุงซ่อมแซม และทำการขายต่อ

4. กลุ่มนักลงทุนรายใหญ่ที่ซื้อทรัพย์สินเพื่อพัฒนาอสังหาริมทรัพย์

5. กลุ่มลูกหนี้เดิมที่มีสิทธิซื้อคืนทรัพย์สิน

2) ช่องทางการจำหน่ายของธุรกิจรับบริหารทรัพย์สิน

PST ได้กำหนดช่องทางการจำหน่ายของธุรกิจรับบริหารทรัพย์สิน ดังต่อไปนี้

1. ขายโดยทีมงานขายทรัพย์สินของ PST

2. ขายโดยการนำทรัพย์สินออกประมูล

3. ขายโดยผ่านสื่อต่างๆ เช่น นิตยสารสิ่งพิมพ์ เว็บไซต์ของ PST โบรชัวส์ หรือ Leaflet

4. ขายผ่านบริษัทตัวแทนนายหน้าอสังหาริมทรัพย์

5. ขายในลักษณะเป็น portfolio ให้กับนักลงทุน

  6. การร่วมมือกับสถาบันการเงิน
  ธนาคารโดยออกบูธเพื่อประชาสัมพันธ์การขายและการให้ข้อมูลทรัพย์สินให้กับผู้สนใจซื้อบ้านใหม่
  และบ้านมือสอง

3) สภาพการแข่งขันของธุรกิจรับบริหารทรัพย์สิน

ปัจจุบัน PST มีการดำเนินงานบริหารที่มีศักยภาพในการแข่งขันเมื่อเทียบกับคู่แข่ง เนื่องจาก PST
มีการบำรุงดูแลรักษาทรัพย์สินให้อยู่ในสภาพที่ดี
และให้บริการครอบคลุมถึงการเจรจากับผู้บุกรุกในทรัพย์สินรอการขายของสถาบันการเงิน
ซึ่งเป็นปัญหาใหญ่ของสถาบันการเงิน

ส่วนธุรกิจรับบริหารการขายโครงการนั้น PSTได้เริ่มดำเนินการเมื่อปี 2549 สำหรับธุรกิจนี้ PST
มีคู่แข่งขันเป็นจำนวนมาก อย่างไรก็ตาม PST มีการวางแผนกำหนดกลยุทธ์ที่ดี
ซึ่งคาดว่าธุรกิจนี้จะสามารถทำรายได้ให้กับ PST เป็นอย่างดี

4) แนวโน้มภาวะอุตสาหกรรมและสภาพการแข่งขันในอนาคตของธุรกิจรับบริหารทรัพย์สิน

โดยทั่วไปในปี 2551 คาดว่าแนวโน้มธุรกิจบ้านมือสองน่าจะขยายตัวในอัตราที่สูงกว่าปีที่ผ่านมา
เนื่องจาก

1. ต้นทุนของราคาบ้านใหม่ยังคงมีราคาสูง เนื่องจากต้นทุนการก่อสร้างที่สูงขึ้น

2. มีการปรับราคาการประเมินที่ดิน

3. ภาครัฐมีมาตรการสนับสนุนผู้ซื้อบ้าน ดังนี้

- ลดค่าธรรมเนียมการโอนกรรมสิทธิ์จาก 2% เหลือ 0.01%

- ลดค่าธรรมเนียมการจดจำนองจาก 1% เหลือ 0.01%

- ลดภาษีธุรกิจเฉพาะจาก 3.3% เหลือ 0.11%

ซึ่งมาตรการเหล่านี้จะสิ้นสุดในวันที่ 15 มีนาคม 2552 ทั้งนี้คาดว่า
ภาครัฐน่าจะพิจารณาขยายเวลาของมาตรการเหล่านี้ต่อไปเพื่อช่วยกระตุ้นความต้องการตลาดบ้านมือสองยิ่งขึ้น

จากเหตุผลดังกล่าวข้างต้นจะทำให้สภาพแข่งขันยังคงอยู่ในระดับสูง โดยทั้งสถาบันการเงินต่าง ๆ
และบริษัทนายหน้าเอกชนจะต้องปรับปรุงกลยุทธ์ทางการตลาด ตลอดจนคุณภาพในการบริการให้ดีขึ้น
และการจัดทำกิจกรรมส่งเสริมการขายต่าง ๆ อย่างต่อเนื่องเพื่อสนับสนุนให้เกิดยอดขาย

3) ธุรกิจรับบริหารอาคารและชุมชน

ดำเนินธุรกิจโดย PST

(1) ลักษณะผลิตภัณฑ์หรือบริการ

ให้บริการรับบริหารอาคารสำนักงาน โดยมีขอบเขตการให้บริการ ดังนี้

1. จัดหาผู้เช่าพื้นที่ในอัตราค่าเช่าตามราคาตลาด

2. จัดการบริหารสภาพแวดล้อมของอาคารให้อยู่ในสภาพที่ดีและสวยงาม

3. ดูแลทรัพย์สินส่วนกลางให้มีประสิทธิภาพ
โดยเฉพาะงานบำรุงรักษาระบบวิศวกรรมของอาคารอันเป็นหัวใจหลักของอาคารสูง
ซึ่งมีความเกี่ยวพันกับความปลอดภัยในชีวิตและทรัพย์สิน

นอกจากงานบริหารอาคารสำนักงานแล้ว PST
ยังมีการให้บริการงานบริหารหมู่บ้านหรือชุมชนรวมถึงอาคารชุดพักอาศัยเพื่อสนับสนุนงานพัฒนาโครงการที่พักอาศัยเพื่อขาย
ซึ่งเป็นธุรกิจหลักธุรกิจหนึ่งของบริษัท ทำให้ PST
มีการดำเนินธุรกิจอสังหาริมทรัพย์ที่ครบวงจรอีกรูปแบบหนึ่ง

งานบริหารหมู่บ้านหรือชุมชนนั้น จะเป็นการบริหารดูแล และจัดการเกี่ยวกับเรื่องต่างๆ ดังนี้

1. ทรัพย์สินส่วนกลาง

2. สาธารณูปโภคส่วนกลางของโครงการ

3. งานบริหารสโมสรหมู่บ้านให้อยู่ในสภาพดี และสวยงาม

4. การจัดกิจกรรมสันทนาการต่างๆ ที่เสริมสร้างวัฒนธรรมประเพณีอันดีงามของไทย
เพื่อเป็นการสร้างสัมพันธ์อันดีระหว่างผู้พักอาศัยด้วยกันเอง รวมถึงความสัมพันธ์ระหว่างผู้พักอาศัยกับ
PST

5. จัดตั้งทีม Plan Homecare Services เพื่อให้บริการด้านการตรวจสอบ บำรุงรักษา
และซ่อมแซม ให้บริการงานไฟฟ้า ประปา ท่ออุดตัน เครื่องปรับอากาศ และอื่นๆ

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของธุรกิจรับบริหารอาคารและชุมชน

ลูกค้าหลัก อาคารส่วนใหญ่ที่ PST รับบริหารอยู่นั้นเป็นทรัพย์สินของสถาบันการเงินต่างๆ ได้แก่
ทรัพย์สินของธนาคาร บริษัทประกันชีวิต และบริษัทเงินทุน เป็นต้น

ลูกค้าเป้าหมาย แบ่งออกได้ดังนี้

1. โครงการอสังหาริมทรัพย์ที่ PST และบริษัทในกลุ่ม PST ได้พัฒนา เช่น อาคารสำนักงาน
อาคารชุดพักอาศัย และหมู่บ้านจัดสรร เป็นต้น

2. โครงการพัฒนาอสังหาริมทรัพย์ขนาดกลาง และขนาดใหญ่ที่เกิดขึ้นใหม่
หรือโครงการที่ต้องการทีมงานบริหารมืออาชีพ

2) ช่องทางการจำหน่ายของธุรกิจรับบริหารอาคารและชุมชน

PST ได้กำหนดช่องทางการจำหน่ายในการรับบริหารอาคารสำนักงานและบริหารชุมชน
โดยผ่านช่องทางการขายตรง และสื่ออินเตอร์เนต

3) สภาพการแข่งขันของธุรกิจรับบริหารอาคารและชุมชน

สำหรับธุรกิจบริหารอาคารสำนักงาน มีการแข่งขันไม่รุนแรง
เนื่องจากมีผู้ประกอบการที่มีชื่อเสียงในธุรกิจไม่มากนัก
อีกทั้งตลาดอาคารสำนักงานให้เช่าในปัจจุบันมีอยู่จำกัดและการขยายตัวในตลาดดังกล่าวต้องใช้ระยะเวลานานพอสมควร

ส่วนด้านธุรกิจบริหารชุมชนนั้น ในช่วง 2-3
ปีที่ผ่านมาธุรกิจบริหารชุมชนได้รับผลกระทบจากการขยายตัวของธุรกิจอสังหาริมทรัพย์ซึ่งขยายตัวตามภาวะเศรษฐกิจ
โดยกลยุทธ์การตลาดที่สำคัญที่บริษัทบริหารจัดการอสังหาริมทรัพย์นำมาใช้เพื่อจูงใจกลุ่มเป้าหมาย
ได้แก่ ราคาที่เหมาะสม และการจัดบริการเสริมต่างๆ อย่างไรก็ตาม
บริษัทที่รับบริหารชุมชนที่มีคุณภาพในปัจจุบันยังมีอยู่น้อยรายจึงทำให้สภาพการแข่งขันของธุรกิจบริหารชุมชน
ปัจจุบันยังถือว่าไม่รุนแรงนัก นอกจากนี้
การดำเนินธุรกิจรับบริหารอาคารสำนักงานและบริหารชุมชนของ PST
มีศักยภาพในการแข่งขันในตลาดเป็นอย่างดี
แต่ยังคงต้องสร้างการยอมรับในตราสินค้ากับกลุ่มลูกค้าใหม่ (Brand Awareness and Brand
Reputation) เนื่องจาก PST เป็นบริษัทที่เพิ่งเริ่มดำเนินธุรกิจนี้อย่างจริงจัง

4) แนวโน้มภาวะอุตสาหกรรมและสภาพการแข่งขันในอนาคตของธุรกิจรับบริหารอาคารและชุมชน

แนวโน้มธุรกิจรับบริหารอาคารและชุมชนมีการแข่งขันที่สูงเพราะนอกจากโครงการที่อยู่อาศัยที่เกิดขึ้นใหม่จะมีการบริหารโครงการในรูปของนิติบุคคลแล้ว
หมู่บ้านจัดสรรในอดีตที่ไม่ได้จดทะเบียนเป็นนิติบุคคลหมู่บ้านจัดสรรก็มีแนวโน้มที่จะจดทะเบียนเป็นนิติบุคคลหมู่บ้านจัดสรรมากขึ้น
ทั้งนี้เนื่องจาก
ลูกค้าที่ต้องการเป็นเจ้าของบ้านแต่ละรายมีความต้องการบ้านพักอาศัยในสภาพแวดล้อมที่ดีขึ้น
จึงมีความจำเป็นต้องใช้ทีมบริหารมืออาชีพมากขึ้นเรื่อย ๆ

อย่างไรก็ตาม การแข่งขันที่เกิดขึ้นจะไม่เป็นการแข่งขันกันที่ราคาโดยตรง
แต่จะแข่งขันกันที่คุณภาพการบริหารและการสนองตอบความต้องการของลูกค้าเป็นสำคัญ ซึ่งคาดว่า
PST จะไม่ได้รับผลกระทบดังกล่าวมากนัก

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

(4) งานที่ยังไม่ส่งมอบ

-ไม่มี-

4) ธุรกิจให้คำปรึกษาและประเมินมูลค่าทรัพย์สิน

ดำเนินธุรกิจโดย บริษัท แปลน แอพไพรซัล จำกัด (“PAS”)

(1) ลักษณะผลิตภัณฑ์หรือบริการ

มีการให้บริการในรูปแบบต่างๆ ดังนี้

1. การประเมินราคาทรัพย์สินเพื่อที่อยู่อาศัยสำหรับโครงการ

2. การประเมินราคาทรัพย์สินทั่วไป เช่น บ้าน อพาร์ทเมนท์ โรงแรม

3. การให้คำปรึกษาด้านมูลค่า และการใช้ประโยชน์ภายใต้ข้อจำกัดทางกฎหมาย

4. การวิเคราะห์และศึกษาความเป็นไปได้ของการพัฒนาโครงการ

5. การให้ความเห็นเรื่องการบริหารทรัพย์สินรอการขาย

  (2) การตลาดและภาวะการแข่งขัน

1)  ลักษณะลูกค้าและกลุ่มลูกค้าเป้าหมายธุรกิจให้คำปรึกษาและประเมินมูลค่าทรัพย์สิน

  1. กลุ่มลูกค้าสถาบันการเงิน

  2. กลุ่มผู้ประกอบการ หรือนักพัฒนาอสังหาริมทรัพย์

  3. กลุ่มลูกค้าทั่วไป

  2) ช่องทางการจำหน่ายของธุรกิจให้คำปรึกษาและประเมินมูลค่าทรัพย์สิน

  PAS แบ่งช่องทางการจำหน่ายในธุรกิจให้คำปรึกษาและประเมินมูลค่าทรัพย์สิน เป็นดังนี้

  - กลุ่มลูกค้าสถาบันการเงิน ใช้วิธีเสนอการบริการโดยตรงผ่านฝ่ายประเมินราคา
  หรือสำนักหลักประกันของทางสถาบันการเงินต่างๆ

  - กลุ่มผู้ประกอบการ หรือนักพัฒนาอสังหาริมทรัพย์ ใช้ช่องทางผ่านทางเว็บไซต์
  และการส่งจดหมายแนะนำตัว

3)
สภาพการแข่งขันและแนวโน้มภาวะอุตสาหกรรมในอนาคตของธุรกิจให้คำปรึกษาและประเมินมูลค่าทรัพย์สิน

ธุรกิจประเมินมูลค่าทรัพย์สินเป็นธุรกิจที่มีลักษณะผันแปรไปในทิศทางเดียวกับสภาวะเศรษฐกิจ
โดยในส่วนของธนาคารมีแนวโน้มที่จะเร่งขยายตัวด้านสินเชื่อ ทั้งสินเชื่อด้านที่อยู่อาศัย
และสินเชื่อด้านธุรกิจขนาดกลางและขนาดย่อม
ซึ่งน่าจะส่งผลไปถึงตลาดของธุรกิจให้บริการประเมินมูลค่าทรัพย์สินให้มีการขยายตัวขึ้นในอนาคต
นอกจากนั้น
หน่วยงานของทางราชการยังมีมาตรการที่มุ่งเน้นความโปร่งใสในการพิจารณาประเมินมูลค่าทรัพย์สินโดยส่งเสริมให้ธุรกิจอสังหาริมทรัพย์มีการใช้ผู้ประเมินอิสระตามมาตรฐานวิชาชีพ
สิ่งเหล่านี้น่าจะทำให้ธุรกิจการประเมินมูลค่าทรัพย์สินโดยรวมของประเทศเติบโตมากยิ่งขึ้นซึ่งเป็นผลดีต่อธุรกิจของ
PAS

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

(4) งานที่ยังไม่ส่งมอบ

-ไม่มี-

การดำเนินการเพื่อลดผลกระทบเกี่ยวกับสิ่งแวดล้อมของธุรกิจพัฒนาอสังหาริมทรัพย์

การดำเนินการเพื่อลดผลกระทบเกี่ยวกับสิ่งแวดล้อมของธุรกิจพัฒนาอสังหาริมทรัพย์มุ่งเน้นไปที่การดำเนินธุรกิจพัฒนาที่ดินเพื่อขายของ
PST ซึ่งจะต้องดำเนินการเพื่อลดผลกระทบเกี่ยวกับสิ่งแวดล้อมทุกโครงการ ทั้งนี้
เนื่องจากเป็นบทบังคับโดยสำนักวิเคราะห์ผลกระทบสิ่งแวดล้อม
สำนักงานนโยบายและแผนทรัพยากรธรรมชาติและสิ่งแวดล้อม (Environmental Impact
Evalution Bureau) โดยการดำเนินการจัดทำโครงการบ้านจัดสรรเพื่อขายแต่ละโครงการ PST
จะต้องจัดทำรายงานการวิเคราะห์ผลกระทบสิ่งแวดล้อม (Environmental Impact
Assessment, EIA) ก่อนการก่อสร้างโครงการแต่ละโครงการทุกครั้ง

ส่วนทรัพย์สินรอการขายหรือการบริหารโครงการอาคารอื่นๆ PST
ก็ได้ปฏิบัติตามมาตรฐานของอาคารนั้นๆ อย่างต่อเนื่อง

ธุรกิจสนามกอล์ฟ

ธุรกิจสนามกอล์ฟ ดำเนินธุรกิจ โดย บริษัท เอ็ม บี เค รีสอร์ท จำกัด (มหาชน) (“MBK-R”)
ซึ่งเป็นบริษัทย่อยโดยอ้อมของ MBK มีสนามกอล์ฟที่เปิดให้บริการแล้วคือ สนามกอล์ฟ เดอะ ล็อค
ปาล์ม กอล์ฟ คอร์ส (“สนามกอล์ฟ LPGC”) และ สนามกอล์ฟ เดอะ เรด เมาเทิน กอล์ฟ คอร์ส
(“สนามกอล์ฟ RMGC”) ตั้งอยู่ที่ อำเภอกะทู้ จังหวัดภูเก็ต

(1) ลักษณะผลิตภัณฑ์หรือบริการ

สนามกอล์ฟ LPGC เป็นสนามกอล์ฟระดับมาตรฐาน 18 หลุม พาร์ 72 บนเนื้อที่ประมาณ 500 ไร่
มีการออกแบบสนามกอล์ฟให้สอดคล้องกับลักษณะภูมิประเทศไม่ว่าจะเป็นทะเลสาบขนาดใหญ่
แนวต้นปาล์มเขียวชอุ่มยาวเหยียด ซึ่งเป็นองค์ประกอบหลักของสนาม
อีกทั้งมีสนามฝึกหัดกอล์ฟอยู่ในบริเวณเดียวกันเพื่อให้ความสะดวกสำหรับนักกอล์ฟในการเตรียมพร้อมร่างกายก่อนการออกรอบ

ส่วนสนามกอล์ฟ RMGC ซึ่งเป็นสนามกอล์ฟแห่งที่สองของ MBK-R ได้เปิดให้บริการครบ 18 หลุม
เมื่อเดือนธันวาคม 2550 และเปิดคลับเฮ้าส์ใหม่เมื่อวันที่ 1 มีนาคม 2551
เป็นสนามกอล์ฟระดับมาตรฐาน 18 หลุม พาร์ 72 สร้างบนเนื้อที่กว่า 600 ไร่
ตั้งอยู่ในบริเวณข้างเคียงกับสนามกอล์ฟ LPGC ทั้งนี้ คลับเฮ้าส์ของสนามกอล์ฟ RMGC
ตั้งอยู่บนเนินเขา และในคลับเฮ้าส์จะมีสิ่งอำนวยความสะดวกครบถ้วน
โดยเป็นสถานที่ซึ่งสามารถนั่งชมวิวของทั้งสนามฯ ได้อย่างชัดเจน

  (2) การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมายของธุรกิจสนามกอล์ฟ

ลักษณะลูกค้า และกลุ่มลูกค้าเป้าหมายที่เข้าไปใช้บริการในสนามกอล์ฟ
จะเน้นกลุ่มลูกค้านักท่องเที่ยวเป็นส่วนใหญ่ ซึ่งแบ่งประเภทของลูกค้าได้ดังต่อไปนี้

1. กลุ่มลูกค้าต่างประเทศ ได้แก่ นักท่องเที่ยวจากทวีปเอเชีย ยุโรป และออสเตรเลีย

2. กลุ่มลูกค้าในประเทศ ได้แก่ คนในท้องถิ่น และนักท่องเที่ยวในประเทศ

2) ช่องทางการจำหน่ายของธุรกิจสนามกอล์ฟ

MBK-R ได้กำหนดช่องทางการจำหน่ายของธุรกิจสนามกอล์ฟ ดังต่อไปนี้

1. กลุ่มลูกค้าต่างประเทศ

  - ผ่านบริษัททัวร์ที่เป็นตัวแทนของสนามกอล์ฟ LPGC และสนามกอล์ฟ RMGC ทั้งในจังหวัดภูเก็ต
  และ จังหวัดกรุงเทพมหานคร

- ผ่านสื่ออิเล็คทรอนิค หรือ E-mail

- ผ่านโรงแรมชั้นนำในจังหวัดภูเก็ต

2. กลุ่มลูกค้าในประเทศ

กลุ่มลูกค้าในประเทศ ซึ่งส่วนใหญ่จะเป็นคนท้องถิ่นในจังหวัดภูเก็ต และจังหวัดใกล้เคียง
และนักท่องเที่ยวในประเทศ โดยเป็นลูกค้าที่เป็นสมาชิก และลูกค้าที่เข้ามาที่สนามด้วยตนเอง

ลูกค้าที่เป็นสมาชิก แบ่งเป็น 4 ประเภท คือ

- สมาชิกตลอดชีพประเภทบุคคล

- สมาชิกตลอดชีพประเภทนิติบุคคล

- สมาชิกรายปีประเภทท้องถิ่น

- สมาชิกรายปีประเภทข้าราชการ

นอกจากนี้ สนามกอล์ฟ LPGC และสนามกอล์ฟ RMGC
ยังจัดให้มีกิจกรรมทางการตลาดในโอกาสพิเศษตามฤดูกาล
และยังเปิดโอกาสให้มีการจัดการแข่งขันให้กับสมาคมและชมรมต่างๆ ทั่วไป

  3) สภาพการแข่งขันของธุรกิจสนามกอล์ฟ

ในรอบปีที่ผ่านมาสภาพการแข่งขันของธุรกิจสนามกอล์ฟในจังหวัดภูเก็ตยังคงมีการแข่งขันที่สูงอยู่
อย่างไรก็ตาม สนามกอล์ฟ LPGC และสนามกอล์ฟ RMGC
ยังมีข้อได้เปรียบคู่แข่งขันในด้านของทำเลที่ตั้งที่ใกล้ตัวเมือง และหาดป่าตอง นอกจากนั้น
ทั้งสองสนามยังเป็นสนามที่มีขนาดใหญ่ ทำให้มีศักยภาพในการพัฒนาองค์ประกอบต่างๆ
เพิ่มเติมภายในสนามกอล์ฟได้เพิ่มขึ้น ซึ่งทำให้สนามมีความแปลกใหม่และสวยงามตลอดเวลา
สามารถดึงดูดลูกค้าได้เป็นอย่างดี นอกจากนั้นสนามกอล์ฟ LPGC
ยังมีความได้เปรียบคู่แข่งขันในเรื่องของสิ่งอำนวยความสะดวก และมีทัศนียภาพที่เป็นธรรมชาติ
ซึ่งในรอบปีที่ผ่านมาสนามกอล์ฟ LPGC
มีสถิติของการจองเวลาการใช้บริการอยู่ในเกณฑ์ที่สูงมาโดยตลอด สะท้อนให้เห็นว่าสนามกอล์ฟ
LPGCได้รับความนิยมสูงอย่างสม่ำเสมอ

สำหรับสนามกอล์ฟ RMGC ซึ่งเปิดดำเนินการพร้อมคลับเฮ้าส์ใหม่เมื่อวันที่ 1 มีนาคม 2551
ก็ได้รับการตอบรับจากนักกอล์ฟต่างชาติ และนักกอล์ฟชาวไทยเป็นอย่างดี เนื่องจาก
ลักษณะสนามเป็นการออกแบบที่มีความท้าทายความสวยงามของภูมิประเทศ
มีการบำรุงรักษาสภาพสนาม และสิ่งอำนวยความสะดวกที่ครบครัน ทำให้สนามกอล์ฟ RMGC
สามารถขึ้นมาเป็นสนามกอล์ฟชั้นนำสนามหนึ่งในภูเก็ตในระยะเวลาอันสั้น

  4) แนวโน้มภาวะอุตสาหกรรมและสภาพการแข่งขันในอนาคตของธุรกิจสนามกอล์ฟ

สนามกอล์ฟของ MBK-R ทั้งสองสนามเน้นกลุ่มลูกค้านักท่องเที่ยวซึ่งเป็นกลุ่มลูกค้าหลัก ดังนั้น
แนวโน้มภาวะอุตสาหกรรมและสภาพการแข่งขันในอนาคตของสนามกอล์ฟของ MBK-R
จึงขึ้นอยู่กับปัจจัย และผลกระทบภายนอกเป็นหลัก เช่น เศรษฐกิจโลก สงคราม โรคระบาด
ภัยธรรมชาติ ฯลฯ

สำหรับในอนาคตจังหวัดภูเก็ตจะมีสนามกอล์ฟใหม่เพิ่มขึ้น
ซึ่งจะมีผลให้เกิดการแข่งขันเพื่อชิงส่วนแบ่งการตลาดในธุรกิจนี้เพิ่มขึ้นด้วย อย่างไรก็ตาม
สนามกอล์ฟแห่งใหม่อื่นๆ ไม่ได้แข่งขันในตลาดเดียวกันกับสนามกอล์ฟ LPGC และสนามกอล์ฟ RMGC
ของ MBK-R ดังนั้น
แนวโน้มการแข่งขันของธุรกิจสนามกอล์ฟในพื้นที่เดียวกันกับสนามกอล์ฟทั้งสองแห่งของ MBK-R
ในอนาคต จึงไม่น่าจะรุนแรงแต่อย่างใด

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของธุรกิจสนามกอล์ฟ

ผลกระทบต่อสิ่งแวดล้อมของสนามกอล์ฟ LPGC และสนามกอล์ฟ RMGC
เกิดจากการที่จะต้องมีการดูแลสนามให้มีสภาพที่สมบูรณ์และสวยงามอยู่เสมอ
ทำให้ต้องมีการใส่ปุ๋ยและสารเคมีบางอย่างอยู่เป็นประจำ ทั้งนี้
เพื่อป้องกันมิให้เกิดผลกระทบต่อสิ่งแวดล้อม
ทางสนามได้มีการนำน้ำดิบจากแหล่งน้ำมาใช้หมุนเวียนในการรดน้ำสนามกอล์ฟ
และทำการทดสอบคุณภาพน้ำอย่างสม่ำเสมอเพื่อให้คุณภาพน้ำอยู่ในเกณฑ์มาตรฐาน นอกจากนั้น
MBK-R ยังได้จัดให้มีการสำรวจและวิจัยผลกระทบต่อสิ่งแวดล้อมด้วย
ซึ่งผลการวิจัยสรุปได้ว่าไม่มีผลกระทบต่อสิ่งแวดล้อมแต่อย่างใด

(4) งานที่ยังไม่ส่งมอบ

-ไม่มี-

ธุรกิจข้าว

ดำเนินธุรกิจโดย บริษัท ปทุมไรซมิล แอนด์ แกรนารี จำกัด (มหาชน) (“PRG”)
ซึ่งเป็นบริษัทย่อยโดยตรงของ MBK และบริษัทย่อยของ PRG

(1) ลักษณะผลิตภัณฑ์หรือบริการ

ประกอบธุรกิจเกี่ยวกับการผลิตและจำหน่ายข้าวสารทั้งภายในประเทศและเพื่อการส่งออก
โดยมีผลิตภัณฑ์ และการจัดจำหน่าย ดังนี้

1) ผลิตภัณฑ์หลัก ได้แก่

  - ข้าวสารบรรจุถุงพลาสติกขนาด 2 กิโลกรัม และ 5 กิโลกรัม ภายใต้เครื่องหมายการค้า
  “ข้าวมาบุญครอง” “ข้าวภัตตา” และ “ข้าวจัสมินโกลด์”

  - ข้าวสารชนิดข้าวบรรจุถุงขนาดกะทัดรัดที่เพิ่มคุณค่าจากธรรมชาติ ด้วยธัญพืชต่างๆ ตรา
  “ข้าวมาบุญครอง พลัส” มี 3 ชนิด ได้แก่ ข้าวห้าสี ข้าวธัญพืช และข้าวกระเทียมเห็ดหอม

  ข้าวสาร มีการแบ่งการจัดจำหน่ายออกเป็น

  1. การจำหน่ายภายในประเทศ แบ่งตัวแทนการจำหน่ายเป็น 3 ประเภท คือ ร้านค้าขายส่ง
  ห้างสรรพสินค้า สหกรณ์ และการขายตรง

  2. การจำหน่ายเพื่อการส่งออก ซึ่งเป็นการส่งออกข้าวหอมมะลิเป็นส่วนใหญ่

2) ผลิตภัณฑ์พลอยได้ ได้แก่

1. ปลายข้าว จำหน่ายให้กับผู้ส่งออกข้าวสารไปต่างประเทศเป็นส่วนใหญ่

  2. น้ำมันรำดิบ จำหน่ายให้กับบริษัทในประเทศญี่ปุ่นเป็นส่วนใหญ่
  และมีบางส่วนขายภายในประเทศให้กับบริษัทอุตสาหกรรมผลิตน้ำมันพืช

  3. กากรำสกัด จำหน่ายโดยตรงให้กับอุตสาหกรรมผลิตอาหารสัตว์

  4. ขี้เถ้าแกลบ จำหน่ายโดยตรงไปต่างประเทศทั้งหมด

3) ผลิตภัณฑ์แป้ง ได้แก่ แป้งข้าวเจ้า แป้งข้าวเหนียว และแป้งชุบทอดกรอบ 3 รสชาติ คือ
รสต้นตำรับ รสเผ็ดร้อน และรสพริกไทยดำ จำหน่ายทั้งในประเทศและส่งออกต่างประเทศ

  (2) การตลาดและภาวะการแข่งขัน

การตลาดและภาวการณ์แข่งขัน

1)  ลักษณะลูกค้าและกลุ่มลูกค้าเป้าหมายของธุรกิจข้าว

ส่วนใหญ่แล้วลูกค้าที่มีการติดต่อซื้อขายกับ PRG
จะเป็นลูกค้าประเภทที่มีความสัมพันธ์ที่ดีกันมานานทั้งลูกค้าภายในและภายนอกประเทศ โดยในช่วง 3
ปีที่ผ่านมา PRG มีการขายข้าวให้แก่ลูกค้ารายใหญ่ 10 รายแรก คิดเป็นร้อยละ 35
ของยอดขายทั้งหมด และไม่มีรายใดรายหนึ่งมียอดขายเกินร้อยละ 30 ของยอดขายเป็นเวลา 3
ปีติดต่อกัน

  2) สภาพการตลาดของธุรกิจข้าว

ในปี 2551 ที่ผ่านมา
สภาพตลาดโดยรวมของธุรกิจอุตสาหกรรมเกษตรมีความเปลี่ยนแปลงและผันผวนสูงมาก
ทำให้ราคาวัตถุดิบทุกชนิดซึ่ง PRG มีความต้องการใช้ ได้แก่ ข้าวเปลือก ข้าวสาร ปลายข้าว แกลบ
และรำ มีราคาเพิ่มสูงขึ้นเป็นเหตุให้ราคาต้นทุนวัตถุดิบของ PRG สูงขึ้นกว่าในรอบปีบัญชีที่ผ่านมามาก
ดังนั้น PRG จึงได้มีการปรับราคาสินค้าเพื่อให้เกิดภาวะสมดุลสำหรับธุรกิจ
รวมทั้งมีการใช้วัตถุดิบต้นทางคือข้าวเปลือกมากขึ้น ทั้งนี้
เพื่อเป็นการลดต้นทุนค่าขนส่งในการรับวัตถุดิบประเภทผลิตภัณฑ์พลอยได้จากข้าวลงได้อีก

ในช่วงเดือนเมษายน ปี 2551
ผู้บริโภคมีความตระหนกในวิกฤตอาหารที่เกิดขึ้นเป็นเหตุให้ช่องทางจำหน่ายผลิตภัณฑ์ข้าวสารบรรจุถุงของ
PRG ทุกช่องทางมีการสั่งสินค้าเพิ่มขึ้น และทำให้สินค้าคงค้างในตลาดมีมาก
จึงส่งผลกระทบให้ยอดขายข้าวสารบรรจุถุงของ PRG ลดลงตั้งแต่เดือนมิถุนายน 2551
และบริษัทประเมินว่าอาจมีผลกระทบทำให้ยอดขายสินค้าลดลงสำหรับรอบปีบัญชีถัดไป อย่างไรก็ตาม
PRG มีกลยุทธ์ทางการตลาดดังนี้

1 ด้านผลิตภัณฑ์

“ข้าวมาบุญครอง” และ “ข้าวมาบุญครอง พลัส” ยังเป็นสินค้าที่มีคุณภาพสูง
ทำให้ผู้บริโภคมีความเชื่อมั่นต่อสินค้า และ PRG ยังติดตามความต้องการของผู้บริโภคอย่างใกล้ชิด
เพื่อปรับปรุงคุณภาพผลิตภัณฑ์ให้ตรงตามความต้องการของลูกค้าตลอดเวลา
รวมทั้งมีการปรับปรุงรูปแบบของบรรจุภัณฑ์ให้ทันสมัยอยู่เสมอ

2. ด้านราคา

การตั้งราคาสินค้าทำให้ผู้บริโภครู้สึกคุ้มค่า และสร้างความพอใจให้แก่ผู้บริโภค
เมื่อเปรียบเทียบกับราคาของคู่แข่งในระดับเดียวกัน

3. ด้านการจัดจำหน่าย

PRG ได้เพิ่มพื้นที่ในร้านค้าต่างๆ ทั้งในซูเปอร์มาร์เก็ต ห้างสรรพสินค้า ห้างโมเดิร์นเทรด
ร้านสะดวกซื้อ และเพิ่มจำนวนร้านค้าส่ง และร้านค้าปลีกในตลาดทั่วไป เพื่อให้ผลิตภัณฑ์ของ PRG
มีวางจำหน่ายมากกว่าผลิตภัณฑ์ของบริษัทอื่น

4. ด้านการตลาดและการประชาสัมพันธ์

PRG มีการจัดกิจกรรมการตลาดและประชาสัมพันธ์อย่างสม่ำเสมอ
โดยมีการจัดการส่งเสริมการขายด้วยตนเอง หรือร่วมมือกับพันธมิตร
และมีการให้เครดิตแก่ลูกค้าด้วยเงื่อนไขที่ดีที่สุดตามประเภทของร้านค้า

3) สภาพการแข่งขันของธุรกิจข้าว

PRG มีขบวนการผลิตที่ครบวงจร ดังนั้น ต้นทุนผลิตต่อรายได้รวมของ PRG จึงต่ำ
ซึ่งถือว่าเป็นข้อได้เปรียบต่อคู่แข่งรายอื่นๆ ปัจจุบัน
คนไทยมีความนิยมที่จะซื้อข้าวสารบรรจุถุงพลาสติกมากขึ้นเรื่อยๆ
เนื่องจากมีความสะอาดกว่าข้าวสารบรรจุกระสอบ ทั้งนี้ “ข้าวมาบุญครอง”
เป็นข้าวถุงรายแรกที่บุกเบิกตลาดข้าวบรรจุถุงมาตั้งแต่ปี 2527
จึงมีชื่อเสียงเป็นที่ติดปากของผู้บริโภค ประกอบกับ PRG
เน้นเรื่องของคุณภาพและความสะอาดในทุกขั้นตอนของการผลิต ปัจจุบันได้รับการรับรองจาก ISO
9001:2000 (ระบบคุณภาพ) GMP (หลักเกณฑ์วิธีการที่ดีในการผลิต) และ HACCP
(ระบบประกันคุณภาพด้านความปลอดภัยของอาหาร) ดังนั้น จึงทำให้ผู้บริโภคเชื่อถือในสินค้าของ
PRG และทำให้ข้าวมาบุญครองมียอดขายที่ดีตลอดมา

  4) แนวโน้มภาวะอุตสาหกรรมและสภาพการแข่งขันในอนาคตของธุรกิจข้าว

ตลาดข้าวถุงมีแนวโน้มที่ดี และมีโอกาสขยายตัวเพิ่มขึ้น เนื่องจาก
พฤติกรรมการบริโภคของประชาชนที่เปลี่ยนแปลงไป ประกอบกับขนาดของครอบครัวที่มีขนาดเล็กลง
รวมทั้งการแข่งขันของผู้ผลิตแต่ละรายจะมีผลในการกระตุ้นตลาดให้มีการเติบโตอย่างรวดเร็ว

  ในปัจจุบันตลาดข้าวบรรจุถุงทวีการแข่งขันมากขึ้น
  มีหลายบริษัทใช้กลยุทธ์ทางการตลาดเพื่อเป็นสื่อในการสร้างชื่อเสียง และภาพพจน์ของสินค้า เช่น
  การเพิ่มวิตามินลงในข้าว
  ส่วนช่องทางการจำหน่ายข้าวถุงไปสู่ผู้บริโภคขั้นสุดท้ายทั้งในเขตกรุงเทพมหานคร
  และต่างจังหวัดนั้น ผู้บริโภคสามารถหาซื้อข้าวสารได้จากร้านขายของชำซึ่งเป็นร้านค้าใกล้บ้าน
  และห้างสรรพสินค้า หรือซูเปอร์มาร์เก็ต เป็นต้น อย่างไรก็ตาม กลุ่มลูกค้าเป้าหมายของ PRG
  คือ ผู้บริโภคทุกคนไม่แยกว่าอยู่ในระดับใด และ PRG
  มีนโยบายการตั้งราคาข้าวถุงที่ใกล้เคียงกับคู่แข่งในระดับเดียวกันที่มีคุณภาพสินค้าใกล้เคียงกัน
  ซึ่งโดยปกติแล้วราคาจะต่างกันไม่มาก

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  กำลังการผลิตและปริมาณการผลิต

PRG

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี
มีกำลังการผลิตดังนี้

  - การสีข้าวเปลือก กำลังการผลิต 320,000 ตันต่อปี

  - การสกัดรำดิบ กำลังการผลิต 32,000 ตันต่อปี

  - การบรรจุข้าวสารลงถุง กำลังการผลิต 175,000 ตันต่อปี

  - การผลิตแป้งข้าว กำลังการผลิต 10,000 ตันต่อปี

บริษัทย่อยของ PRG ได้แก่

บริษัท พีอาร์จี พืชผล จำกัด

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี
เครื่องจักรและไซโลของบริษัทฯ ที่ให้บริการเช่ามีขนาดบรรจุและความสามารถทางเครื่องจักรดังนี้

  - ไซโลปูน สำหรับข้าวเปลือกขนาดบรรจุรวม 60,000 ตัน จำนวน 28 ถัง

  - ไซโลเหล็ก สำหรับข้าวเปลือกขนาดบรรจุรวม 10,000 ตัน จำนวน 15 ถัง

  - ไซโลข้าวสาร ขนาดบรรจุรวม 12,000 ตัน จำนวน 15 ถัง

  - โกดังเก็บข้าวสาร ขนาดบรรจุรวม 30,000 ตัน จำนวน 5 หลัง

  - เครื่องอบข้าว สามารถอบข้าวได้ 100 ตัน/ชั่วโมง

  - ระบบการลำเลียงข้าวเปลือก สามารถลำเลียงข้าวเปลือกได้ 200 ตัน/ชั่วโมง

  - ท่าเรือ เพื่อขนถ่ายสินค้าขนาด 3,000 ตัน/วัน

  - เครื่องจักรไอน้ำ สามารถผลิตไอน้ำและผลิตกระแสไฟฟ้าได้ 9.24 เมกกะวัตต์

  โดยเฉลี่ยตลอดปี ไซโลจะบรรจุข้าวเปลือกได้ประมาณ 70% ของขนาดบรรจุ

บริษัท ราชสีมาไรซ์ จำกัด

ที่ตั้งโรงงานเลขที่ 109 หมู่ 14 ถนนมิตรภาพ กม 199 ตำบลลาดบัวขาว อำเภอสีคิ้ว จังหวัดนครราชสีมา 30340 มีกำลังการผลิตดังนี้

  - การบรรจุข้าวสารลงถุง กำลังการผลิต 100,000 ตันต่อปี

  2) วัตถุดิบและผู้จำหน่ายวัตถุดิบ (Supplier)

  วัตถุดิบหลักที่ใช้ในการผลิต คือข้าวเปลือก ซึ่งสามารถแบ่งเป็นประเภทใหญ่ ๆ ดังนี้

1. ข้าวเปลือกนาปี (Rained Rice) คือข้าวเกิดการทำนาปีละครั้ง
จะปลูกได้ระหว่างเดือนพฤษภาคม-ตุลาคม
และสามารถเก็บเกี่ยวพร้อมทั้งจำหน่ายสู่ตลาดได้ตั้งแต่เดือนธันวาคม-กุมภาพันธ์
ข้าวเปลือกนาปีเป็นข้าวที่มีรสชาดดีในการบริโภค คือเมื่อสีเป็นข้าวสาร หุงแล้วนุ่ม ไม่แฉะ
เก็บรักษาดี เพราะมีความชื้นต่ำ มีลักษณะเป็นข้าวหนัก (ข้าวที่มีอายุเก็บเกี่ยวตั้งแต่ 120 วันขึ้นไป
นับตั้งแต่เพาะกล้า) ซึ่งส่วนใหญ่นิยมบริโภคภายในประเทศ

2. ข้าวเปลือกนาปรัง (Off-Season Rice) คือข้าวที่ปลูกนอกฤดูกาลทำนาปกติ
สามารถปลูกได้ตลอดปี คือปีละ 2-3 ครั้ง
เนื่องจากสามารถปลูกได้ในที่ลุ่มและพื้นที่ที่มีการชลประทานทั่วถึง
ข้าวเปลือกนาปรังเป็นข้าวที่มีความชื้นสูง ต้องนำเข้าอบให้แห้ง
เพื่อไม่ให้เป็นเชื้อรามีลักษณะเป็นข้าวเบา (ข้าวที่มีอายุเก็บเกี่ยวตั้งแต่ 90-120
วันนับตั้งแต่เพาะกล้า) เมื่อสีเป็นข้าวสาร รสชาดไม่อร่อย

3 ข้าวเปลือกหอมมะลิ เป็นข้าวที่ปลูกในพื้นที่ที่เป็นดินทราย เช่น
บริเวณแถบภาคตะวันออกเฉียงเหนือ มีลักษณะเด่น คือเมื่อหุงจะมีกลิ่นหอม และข้าวจะนุ่ม
เม็ดสวยน่ารับประทาน

4. ข้าวเปลือกนาดินทราย หรืออาจเรียกว่าข้าวเปลือกเสาไห้ เพราะมีคุณสมบัติที่คล้ายคลึงกัน
เป็นข้าวที่ปลูกบริเวณพื้นดินนาทรายบริเวณภาคกลางและภาคเหนือ
ข้าวสารที่สีได้เมื่อหุงมีลักษณะแข็งร่วนและหุงขึ้นหม้อ

แหล่งที่มาของข้าวเปลือก

แหล่งที่มาของข้าวเปลือกนั้นจะมีอยู่ทั่วประเทศ แต่ส่วนใหญ่จะมาจากภาคกลาง เช่น
จังหวัดกำแพงเพชร นครสวรรค์ พิจิตร พิษณุโลก ปทุมธานี สุพรรณบุรี พระนครศรีอยุธยา เป็นต้น
ส่วนข้าวเปลือกหอมมะลินั้นจะมาจากภาคตะวันออกเฉียงเหนือ เช่นจังหวัดบุรีรัมย์ จังหวัดขอนแก่น
จังหวัดร้อยเอ็ด จังหวัดศรีสะเกษ และจังหวัดมหาสารคาม เป็นต้น

เนื่องจากข้าวเปลือกเป็นสินค้าเกษตร
ซึ่งโดยทั่วไปสินค้าเกษตรจะมีราคาเปลี่ยนแปลงขึ้นลงอยู่ในระดับสูง
นอกจากนี้ยังมีลักษณะเป็นสินค้าตามฤดูกาล กล่าวคือข้าวเปลือกนาปีในช่วงเดือนธันวาคม-กุมภาพันธ์
จะเป็นช่วงที่เก็บเกี่ยวผลผลิตสูง ราคาจึงต่ำกว่าช่วงอื่น อย่างไรก็ตาม
ยังมีบางส่วนที่พ่อค้าหรือชาวนาเก็บไว้ในฉาง เพื่อจำหน่ายในช่วงที่มีน้อยหรือไม่มีข้าวเปลือกนาปี
จึงเห็นได้ว่าข้าวเปลือกนาปีสามารถรับซื้อได้ตลอดทั้งปี แต่ซื้อได้ในราคาที่แตกต่างกัน

การรับซื้อข้าวเปลือก

ในการรับซื้อข้าวเปลือกนั้นจะต้องมีการตรวจสอบคุณภาพของข้าวเปลือก เช่น มีความชื้นเท่าไร
พร้อมที่จะนำไปสีได้เลยหรือไม่ ตามปกติแล้ว บริษัทจะรับซื้อข้าวเปลือกที่มีความชื้นประมาณ 14%
เพราะถ้าความชื้นมากเกินไป เมื่อเวลาสีออกมาแล้วจะทำให้สีไม่สวยเป็นเชื้อราง่าย
แต่ถ้ามีความชื้นต่ำเกินไป เมื่อเวลาสีข้าวแล้วข้าวจะหักง่าย แต่อย่างไรก็ตาม PRG มีอุปกรณ์ต่าง ๆ
ในห้องปฏิบัติการที่ทันสมัย และสามารถรับซื้อข้าวเปลือกที่มีความชื้นสูง
เพราะมีเครื่องอบข้าวเปลือกซึ่งพร้อมที่จะอบข้าวเปลือกที่มีความชื้นมากไป
โดยเฉพาะข้าวเปลือกนาปรังที่ทำการเก็บเกี่ยวในช่วงฤดูฝน ทั้งนี้ ส่วนใหญ่ PRG
จะรับซื้อข้าวเปลือกจากนายหน้า ซึ่งมีจำนวนมากรายแต่ไม่มีนายหน้ารายใดมียอดซื้อข้าวเปลือกจาก
PRG เกิน 30% เนื่องจากทาง PRG
จะต้องระวังไม่ให้เกิดความเสี่ยงจากการที่จะมีนายหน้าจำนวนน้อยราย
ซึ่งอาจจะทำให้เกิดการฮั้วราคาได้ โดยปัจจุบัน PRG
ได้ริเริ่มซื้อข้าวเปลือกจากสหกรณ์การเกษตรเพื่อการตลาดลูกค้า ธ.ก.ส.หรือ ส.ก.ต
ซึ่งมีจำนวนมากรายทั่วประเทศ โดยทาง ส.ก.ต. จะเป็นผู้รวบรวมข้าวเปลือกจากชาวนามาขายให้
PRG นับว่าเป็นการตัดนายหน้าออกไปได้บางส่วน

ปัจจุบัน ทาง PRG มีการซื้อข้าวสารในท้องตลาดแทนการซื้อข้าวเปลือก เนื่องจากทาง PRG
พบว่าในบางช่วงเวลาราคาข้าวสารกลับมีราคาถูกกว่ากาซื้อข้าวเปลือกแล้วนำมาสีเป็นข้าวสาร
ซึ่งการตัดสินใจว่าจะซื้อข้าวเปลือกหรือข้าวสารแต่ละครั้งจะมีการคำนวณว่าต้นทุนการซื้ออย่างใดจะถูกที่สุด

2) ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของธุรกิจข้าว

ในขบวนการผลิตตั้งแต่เริ่มจนถึงขั้นตอนสุดท้าย PRG
จะมีการควบคุมมลภาวะที่ก่อให้เกิดผลกระทบต่อสิ่งแวดล้อมและสังคม ดังต่อไปนี้

  1. กรณีฝุ่นละออง PRG ได้ติดตั้งระบบ Bag Filter และระบบ Cyclone
  เพื่อช่วยในการดักฝุ่นละอองไม่ให้ฟุ้งกระจาย

  2. กรณีของน้ำเสีย PRG ได้ใช้ระบบบำบัดแบบ Aerated Lagoon และระบบ Oxidation
  Ditch ในการบำบัดน้ำเสียก่อนที่จะปล่อยออกสู่ธรรมชาติ เป็นต้น

  3. สำหรับผลิตภัณฑ์พลอยได้ก็มีอยู่หลายชนิด ซึ่งทุกชนิดจะสามารถขายได้ทันที
  หรือใช้เป็นวัตถุดิบของขั้นตอนต่อไปได้ ส่งผลให้ PRG สามารถลดปริมาณของเสียได้อีกทางหนึ่ง
  แต่สุดท้ายแล้ว PRG
  จะไม่มีวัตถุดิบหรือผลิตภัณฑ์พลอยได้เหลือใช้ที่ส่งผลกระทบต่อสภาวะสภาพแวดล้อม
  และสังคมแต่อย่างใด

  4. ในการผลิตขี้เถ้าแกลบเพื่อส่งออกโดยใช้เตาเผาแกลบนั้น ทาง PRG
  มีการควบคุมปัญหาเรื่องฝุ่นละอองจากปล่อง โดยติดตั้งระบบบำบัดมลพิษอากาศ 2 แบบ ได้แก่
  ระบบ Multi Cyclone ใช้หลักแรงเหวี่ยงหนีศูนย์กลาง และระบบ Wet Scrubber
  ใช้หลักการสเปรย์น้ำเป็นตัวจับ
  ซึ่งระบบดังกล่าวจะทำหน้าที่ดักเอาฝุ่นละอองขี้เถ้าจากการเผาแกลบไว้ และนอกจากนี้ทาง PRG
  ได้หมั่นตรวจสอบระบบดังกล่าวอย่างสม่ำเสมอ เพื่อให้ระบบสามารถทำงานได้อย่างมีประสิทธิภาพ

นอกจากนี้ เพื่อเป็นการเฝ้าระวังปัญหาผลกระทบด้านสิ่งแวดล้อมนั้น PRG
ได้ดำเนินการตรวจวัดคุณภาพสิ่งแวดล้อม ซึ่งได้แก่ คุณภาพอากาศจากปล่อง
คุณภาพอากาศในบรรยากาศ คุณภาพน้ำเสีย คุณภาพน้ำผิวดิน คุณภาพน้ำใต้ดิน
การตรวจวัดระดับเสียง 24 ชั่วโมง และการตรวจวัดคุณภาพอากาศแบบ Real Time โดยทาง
PRG
ได้รับการสนับสนุนและดำเนินการตรวจวัดคุณภาพสิ่งแวดล้อมจากสำนักงานนโยบายและแผนพลังงาน
กระทรวงพลังงาน โดยมีระยะเวลาการตรวจวัดทุก 3 เดือนต่อครั้ง
ซึ่งผลการตรวจวัดที่ผ่านมาพบว่า ปริมาณฝุ่นละออง ซัลเฟอร์ไดออกไซด์ และออกไซด์ของไนโตรเจน
อยู่ในเกณฑ์มาตรฐานของกรมโรงงานอุตสาหกรรม กระทรวงอุตสาหกรรม และกรมควบคุมมลพิษ
กระทรวงทรัพยากรธรรมชาติและสิ่งแวดล้อม

(4) งานที่ยังไม่ส่งมอบ

-ไม่มี-